brezhoneg | ur blog eo …\nArchives par mot-clé : brezhoneg\nPublié le 11/12/2018 par Yann-Ber\nBretagne Culture Diversité a aoz ur pezh mell tra, kendaeloù, a-zivout diversité et droits culturel.le.s en Naoned.\nUn dra vat.\nEmaomp e kreiz kreizik ezvoudañ ar stuzegezhioù suj dre ar bed e gounid ar stuzegezhioù ren avat, pezh a dalvez war grenn dermen lakaat ar sevenadur en arvar, ha lakaat en arvar buhezañ mab-den.\nEvit gwir pa reer anv a sevenadur e veneger ar stuzegezh ren (stuzegezh lec’hel ur gumuniezh resis). Tud ar stuzegezh-se en em ren evel ma vefe bet gwerc’helaet an hollveziadelezh e stumm kenderc’hadoù a vefe n’ eo ket dave an holl stuzegezhioù hogen ar stuzegezh nemeti lakaet da sevenadur.\nN ‘eus ket anv a zegas ur plas kevatal d’an holl stuzegezhioù hogen d’ o lakaat e sujidigezh ar stuzegezhioù ren. Kement-se dre o froviñsekaat, o folklorekaat, o bugelelaat.\nN’eo nemet un arvez eus ar bedeladur ha n’ eo ket un hollveziadekaat.\nNe vo mui nemet ur stuzegezh, gant arvezioù ha dedaoladoù rannvroel ha proviñsel.\nN’ eus mui nemet ur stuzegezh, un uniad stuzegezhioù ren.\nAlese arver ar ger sevenadur graet gantañ en un doare diresis evit treiñ ar galleg culture ken diresis all. Gwelloc’h ober gant ar brezhoneg kultur en degouezh.\nAr stuzegezh brezhon n’ eo mui nemet un arvez eus stuzegezh Frañs abaoe pell ‘zo.\nAr stuzegezh brezhon ne oa mui nemet ur stuzegezh «pobl» hep stuzegezh dave all estreget ar stuzegezh ren gall.\nAbaoe pell e oa aet begennoù Breizh da heul stuzegezhioù «gouiziek» arall. Dre leziregezh, ha dre lazioù hiniennelour e oa : begennoù Breizh a glaske mirout ur saviad ren o doa kollet dre na zerc’hel o flas er bed.\nDonedigezh ar gevredigezh c’hreantel war c’horre zo bet drastusoc’h c’hoazh dre e vedeladur ha dinac’h nep stuzegezh all, nep hent all d’ ar sevenadur.\nBoaz eo ar begennoù ha brizhvegennoù proviñsel da zezerc’hañ. Mont a reont evel tudennoù en ur c’hoari. Bevañ a reont hogen ne vuhezont ket.Heuliañ a reont an erv boulc’het gant o diaraogerion.\nDispleg a ra, evit darn, ar blijadur o deus d’ ober gant ur yezh pobl handerc’het, danvez ur c’hoari ma ne arvaront ket o danvez, ha gant ur gealiadurezh amprestet n’ eo ket frouezh o fleustr.\nStummet gant skol-veur Frañs e reont gant ur brezhoneg c’hoariva pa chom ar galleg yezh o «c’hultur».\nDa skouer, en un tamm testenn eus ur stirad pellwel da vezañ skignet e brezhoneg hag e galleg, e komze tudennoù ar rezhienn c’hallek ur galleg resis, reizh, hini kelennerion ha studierion voutin, hag an hevelep tudennoù er rezhienn vrezhonek a gomze ur brezhoneg ar ploue handerc’hek, giz kouerion Molière, pe vicherourion Jean-Claude Grumberg.\nAr yezh savet gant Grumberg pe Molière evit o zudennoù zo reizh, poellek, kaer, ha speredek. Lu eo ar yezh savet gant skolveuriaded vrezhoneger Frañs, anez e klaskfent anzav gwazhoniezh ar brezhoneg da stuzegezh Frañs ha d’ ar galleg, pezh a vefe un dibab poellek eo. Ar galleg zo ur yezh kaer, ar galleg pobl ivez. Drastus eo avat evit ar brezhoneg kaout da vestr ur yezh-all.\nSpi ’m eus ez eo pal gwirion an dud-se tonkañ ar brezhoneg da vezañ ur yezh c’hoariva, pe ur yezh proviñsek, pe ur folklor, mat da uzañ o amzer vak.\nPublié dans kevredigezh, yezh\t| Marqué avec brezhoneg, stuzegezh\t| Laisser un commentaire\nPublié le 17/07/2018 par Yann-Ber\nKenlabourat ? Petra a lakaan-me dindan ar ger-se ?\nPa c’houlenner diganin ober un dra bennak ha pa vefe sorbiennañ, pe skrivañ, pe aozañ ur prantad labour gant bugale pe oadourion, dre vras, n’eo nemet labour a c’houlenner diganin.\nKinnig a ran ur skrid, un arvest, ur prantad studi hag en em gavan va unan da gas an traoù war-raok. Labourat zo pep pennañ va gwezhiañ en degouezhioù-se.\nBez e c’hallan kaout tud o reizhañ va skrid, pe o sellout a-bell ouzh ar pezh a ran, pe o reiñ un ali war ar pezh a ran. N’ eo ket evidon kenlabour. An dud a zegas ur skor d’ ar gweziañ en ur chom er-maez eus an ober. N’emaint ket war an dachenn.\nKenlabour a empleg evidon un eskemm a bad en amzer hag a dizh d’ an nebeutañ an oberiañ. N’ eo ket un eskemm etre un den a labour hag un all a ro un ali kalvezel. Pep hini a zegas e labour, e sell war al labour, e zanvez dezhañ, a-hed ur gwezhiañ padus. N’eo ket hepken eus labour ez eus anv hogen eus oberiañ ha niñvañ.\nAr c’halvezad e dibenn an argerzh a vo frouezh perzhiadur an holl, zoken mard eo un den nemetken a gemer an atebegezh war ar furm disoc’hel.\nEr prantadoù labour war ar c’hoariva am eus ambilhet gant skolidi eo bet degaset danvez gant ar vugale, gant ar skolaer ha ganin. An durc’hadurioù a zo bet d’al labour a oa lusket, maget, gant perzhiadur al lod brasañ. Un amkan boutin a eskore e-serr an ober, hag ez eskore ouzhpenn danvezioù na vije ket bet anezho hep oberoù, ersavioù, alioù ha goulennoù an holl.\nDudius eo kinnig traoù hag o lezel da eginañ, da azviñ, ha reiñ dezho, an neuz, an dornata, ar vuhez intret gant eskemmoù ar genoberourion. Frouezh ur c’henlabour-niñvañ eo. Ur c’halvezañ-trehontiñ eo ha n’ eo ket ur renapl kalvezadoù daoust pegen talvoudus, skedus hag enorus e vefent.\nTouellus eo ar ger kenlabour peogwir e hañval bevennañ an darempredoù etre an dud e par al labour. Ur ger kozh eo, amprestet d’ ar stuzegezh ren galleger. Ur ger uzet na zlefe ket bezañ amprestet gant brezhonegerion hep prederiañ un tammig.\nDre ober gant ur ger kozh evit ur ster nevez em eus marteze faziet.\nKoulskoude, gant an emdroadur a oa bet degaset, gant un dornad tud e Breizh ar bloavezhioù seikont, d’ an darempredoù etre an dud ha d’ ar gwezhiañ denel, e oa bet tarzhet kombodoù ar stuzegezhioù kozh war ziemprañ ha lusket ur gwezhiañ denel pinvidik a-walc’h, a roe d’ ar brezhoneg ur vuhez n’ en doa bet morse en a-raok. Ne oa mui eus ar vuhezañ-se gant yezh ebet er vro evit gwir. Gant diorreadur ar gevredigezh veveziñ e veze kantet ar gwezhiañ d’ al labour. Ar brezhoneg a oa aet d’ ur benveg bevedel dispredet.\nN’eo ket yezh an dud-se a emdroe hogen an dud a rae gantañ he lakae da gemm. Alese ma ne gemme ket ar gerioù eskoret er stuzegezhioù kozh, e veze graet ganto en eginoù ur stuzegezh nevez, edont endalc’het e ganedigezh ur bed nevez. Ledanoc’h e oa eget ar brezhoneg pe Vreizh.\nAn dachenn a oa bet prientet en etrebrezel gant an dud a oberias en-dro da Walarn. Troet o doa kein d’ ar stuzegezhioù kozh, restachoù ur gwezhiañ o vont da get, stuzegezhioù a gave o eztaol el luskadoù rannvroelour ha broadelour, troet davit an arc’hañ : roit dimp ar gwir da chom «Bretoned» en hon c’hornig eus Frañs. Ra virot pezh a chom eus yezh hon tadoù kozh, ra chomo warnomp ul liv «Breton» !\nGwalarn a lavaras Brezhoned omp peogwir e vennomp bezañ Brezhoned hag evel Brezhoned en em droomp davit ar bed. Al lennegezh ne oa nemet un deraouerez. Diouzhtu eo bet an dud war a bep seurt tachennoù an oberiañ, paouezet o deus da renabliñ an diforc’hioù hengounel («identelezh» ar yezhourion emdarzhek «modern») ha d’ o c’hwezañ. Paouezet o deus gant an arc’hadurioù lec’helour a oa frouezh ar sujidigezh d’ ar stuzegezh ren.\nTud ar bloavezhioù seikont o doa hep gouzout dezho ledanaet ar gwezhiañ emsavel brezhon d’ an niñvañ, pezh a rae diouer da Walarn.\nLod eus an dud-se zo en em gavet souezhet gant paourentez ar stuzegezhioù kozh pa ‘z int en em adkavet digenvezet enno da heul steuziadur ar stuzegezhioù nevez dre ziouer a werc’helaat…\nAr stuzegezh piaouel eskoret dre an niñvañ a oa aet ar pellañ ma c’helle hep bezañ rediet da gimiadiñ da vat diouzh ar stuzegezhioù kozh (boazioù, talvoudoù, bevañs…). An tremen d’ ur bed nevez a oa ur saviad enkrezus ha tenn, gouzout a reer pezh a goller ha n’ eo ket ar pezh a vo gounezet… An emzalc’h boutin ha yac’h zo bepred sujañ d’ ar stuzegezh ren.\nEr stuzegezh ren aet da gozh ar c’henlabour en doa ur ster na oa ket hini kenlabourerion ar bloavezhioù seikont. Dister eo tonkad ar ger evit gwir, pezh a vern eo ar pezh a zo steuziet gant an distro d’ ar bed kozh ha d’ ur saviad rakwalarnek e Breizh. Distro eo muioc’h eget biskoazh ar rannvroelezh hag ar vroadelouriezh kozh. E-lec’h sellout ouzh ar bed e sell a-nevez ar Vrezhoned ouzh «Bretagne» ar stuzegezh ren ha pellaet eo ur wech ouzhpenn dremmwel un ober rezidek evit an denion.\nSoñjal a ran em eus bet chañs. Kenkoulz all em bije gallet chom er-maez penn-da-benn eus ur prantad ken pinvidik ha plijadurus. Ne vern mard eo deuet da vezañ didalvoud er bed ma vevan hiziv frouezh an niñvañ tremenet. Moarvat eo bepred talvoudus evit tud all e stuzegezhioù all a eskor bemdez-Doue e Frañs hag er bed a-bezh.\nPublié dans eztaol, kevredigezh, yezh\t| Marqué avec brezhoneg, stuzegezh\t| Laisser un commentaire\nPublié dans eztaol, kevredigezh, yezh\t| Marqué avec brezhoneg, levrioù, stuzegezh\t| Laisser un commentaire\nPublié le 20/06/2016 par Yann-Ber\nNag a c’herioù.\nDiaes eskemmañ gant an dud an arvar a sav ennon pa ‘z eus anv eus ar brezhoneg.\nAn dud a vevenn dibab ar yezh ouzh an hinienn. Un «afer personel», an «identelezh», e brezhoneg a-vremañ. An trivli hep mui. Diarzaeladus neuze. Le breton tu l’aimes ou tu t’casses.\nAr frankiz dibab a vefe ger stur ar vrezhonegerion ?\nPerak e lakaan-me dibab ar yezh e-par ar rezid ? Evidon eo dibab ar brezhoneg un ober rezidek, un digor d’ar bed holl ha n’ eo ket soursi ur frankiz hiniennel amjestr.\nUn dibab bevennet d’ an hinienn ne c’hell bezañ nemet ur beveziñ brezhoneg. Dalc’herion ar frankiz a ra gant ur yezh evel gant forzh peseurt mad beveziñ. Da bep hini e barlant «kustomizet».\nN’ emeur ket aze e par an oberiañ, e-par un embregerezh denel klok ha digor war ar bed.\nSeurt emzalc’hioù a gaver gant tud a labour evit Ofis ar brezhoneg da skouer. Mont a reont da besketañ ar gerioù a blij dezho hervez ar goulenn o deus, hep derc’hel kont eus kempoellded ar yezh.\nKempoell eo ar yezh en e furmoù, en e oberioù.\nSkouer un danzeadur amjestr evel «naouegezh artifisiel» a amprest ur gêr krouet en ur vaezienn yezhel digor war ar bed ha resis (naouegezh) hag a beg outañ ar gêr gallek «artificiel» diresis hag amjestr, a dro kein d’ ar brezhoneg arnevez bev e gounid ur c’hoari diboell. Ur beveziñ eo, un distrujañ, ha n’eo ket ur c’hrouiñ. Krouiñ a zegas poell, a zegas danvez bev o lec’hiañ ar brezhoneger er bed, a ra eus ar brezhoneg ur benveg da grouiñ bed.\nBeveziñ a zigenvez an yezher, a ra anezhañ un elfenn dizanv eus yoc’h ar vevezerion, laeret digantañ e lec’h er bed hag er geoded. Koll a ray ar yezher e amzer da vrudañ e yezh, da vevennañ ar bed d’ e yezh.\nAr brezhonegoù rannyezhel ploueel a oa enno kalz muioc’h a binvidigezh, kal muioc’h a zenelezh.\nAn dezeviñ renet gant tud Preder a oa ennañ ar binvidigezh-se ivez, ha n’eo ket bet savet ganto «naouegezh alvezel» war ar prim evit leuniañ ur goullo e giz tud tapet e divedelaat ar gevredigezh veveziñ.\nAn arvar zo n’eus ket a vrezhoneg evit gwir. N’eus ket ur framm, ur stroll tud a zegasfe poell d’ar brezhoneg. Neuze e c’hell soñjal pep hini e c’hell ober forzh petra gant ar brezhoneg.\nN’eo ket hepken ar gerioù a zo meret evel ma vefent afer un hinienn en e gorn hogen ivez an doare skrivañ. En em gavout a ra bepred tud evit danzen un doare skrivañ dezhañ hep derc’hel kont eus al labour bet graet abaoe kantvedoù.\nE ‘m farez e oa un den, Doue d’e fardono, a felle dezhañ sevel un doare skrivañ reizh evit ar brezhoneg. Kaset en doa din, e galleg, ur skrid ma tisplege pegen fall e oa an doare skrivañ unvan, ha zoken an holl re all ha brezhoneg ar skolveur frañses.\nN’eo ket ur gudenn, c’hwi wel mat, bugale skoliataet er skolioù Diwan a ra berzh. Anat eo o deus da yezh ar galleg evit gwir. E nep lec’h ne c’hellont mont gant o brezhoneg. Evel an holl vrezhonegerion, zoken ar re o deus klevet brezhoneg a-vihanik, e klevont galleg bemdez.\nE pelec’h emañ ar vrezhonegerion o deus renet o buhez e brezhoneg ha sevenet o labour, o freder, o buhez kevredigezhel, o buhez keodedourion, e brezhoneg ?\nKeit ma chomo ar brezhoneg un dibab angerzhek, hiniennel, e chomo ar brezhoneg divarrek da dalañ ouzh ar bed, da grouiñ bed.\nMeizet eo bet ar saviad a bell ’zo hag un toullad labourioù talvoudus zo bet kaset da benn adal kantvedoù. Bepred eo en em gavet tud evit kas al labour war-raok.\nHiziv avat, pezh a zo trec’h eo ar stuzegezh frañses. An dud ne veizont ket ar brezhoneg evel ur benveg da vont d’ ar bed hogen evel un doare sac’h kozh da lakaat ar bed da zont e-barzh. Brezhonekaat ar bed, hag an aliesañ eo an alvez, ha n’eo ket bedelaat ar brezhoneg.\nTeneraus eo hogen dismantrus evit ur yezh.\nNe gemerer ket hent ar sevenadur. Reizh eo peogwir e vez meizet ar sevenadur diouzh ar gevredigezh veveziñ eleze diouzh an alvez, diouzh kenderc’hadoù, marc’hadourezhioù kulturel. Penaos e vefe ijinet un hent all pa sol an dud war ar stuzegezh frañses, pa reont gant binvioù gallek, pa vevezont traezennoù kulturel a glaskont livañ brezhoneg warno.\nPezh a anvont culture bretonne zo ur glad, un dra da virout peogwir eo tomm d’o c’halon. Ne reont nemet merañ traezennoù a adsked ar stuzegezh c’hall. Aesoc’h eo dezho pa ne redi da striv ebet ha pa ro koustiañs vat.\nFrañsizion e chomont ent sevenadurel, eleze e welont ar bed a-dreuz d’ o stuzegezh c’hall, hag o seurtanvet sevenadur brezhon, pe kelt, n’ eo ket muioc’h eget kinkladurez prevez o neiz tiegezhel, «chaovinegezh».\nKrediñ a reont e c’hellfent kaout skoazell Frañs evit «saveteiñ» ar brezhoneg. Doareoù politikel, armerzhel ha sevenadurel Frañs a ra n’en deus ket ezhomm pennadurezhioù ar Stad c’hall eus ar brezhoneg. Ouzhpenn ne saveteer ket ur yezh, buhezañ a reer ur yezh, pezh a empleg ober dibaboù drastus.\nEr bloavezhioù seikont e oa c’hoazh un toullad tud a ouie e oa d’ar re a zibabe ar brezhoneg krouiñ amveziadoù e zistro d’ar bed.\nPezh a soñje an dud en amzerioù-se eo ne oa ket bet distrujet ar brezhoneg gant Frañs. Pezh a zistruje ar brezhoneg a oa disterded labour ar vrezhonegerion. Seurt disterded zo bet trec’h a c’hellfec’h krediñ o welout an holl gwitibunan hiziv an deiz tamall d’ ar Stad C’hall stad truezus ar yezh ha war un dro mont da c’houlenn an aluzen digantañ.\nDiaes eo bezañ un den er bed. Aesoc’h eo lakaat da gablus tud n’o deus foutre ezhomm eus ar brezhoneg evit mont d’ar bed.\nAn dra nemetañ a c’hell ar c’hallaoued degas d’ ar vrezhonegerion eo o sevenadur ha pinvidigezh o yezh, evel an holl bobladoù eus ar bed. Lavaret eo bet an dra-se c’hoazh e derou an ugentvet kantved ha mantrus eo e vefe bet disoñjet.\nSetu perak e’ m eus arvar war ar pezh a reer hiziv.\nRet eo eskemmañ ha kenlabourat evit ma c’hallfe eginañ un digor bennak d’ ar brezhoneg d’ar bed hag evit lakaat ar fri war an hentoù bac’h a zo puilh, ken klet ha ken hoalus ma ne c’haller nemet o heuliañ gant plijadur.\nPublié dans kevredigezh, yezh\t| Marqué avec brezhoneg\t| Laisser un commentaire\nPublié le 09/04/2016 par Yann-Ber\nUr vignonez a glaske ul labour e brezhoneg. N’ eo ket aes. He zad dilaouen a lavare e oa poent dezhi bezañ dimezet, kaout bugale hag ul labour sirius e lec’h redek war lerc’h sorc’hennoù.\nNe oa ket faziek emzalc’h he zad. Soñjal a rae labour, bevañs, eleze kaout peadra da zerc’hel ar beved da vont : debriñ, kaout ul lojeiz, engehetiñ…\nHi ne oa ket faziek kennebeut. Dibabet he doa ar brezhoneg evel un dra pouezus, tomm ouzh he c’halon. Dudius eo, zoken ma ne hañval ket solut d’ ar sell kentañ.\nAsantet he deus ouzh labourioù gopret fall, bezañ korvoet he labour, evit kaout tro d’ ober un tammig gant brezhoneg desket er skol. Labourioù a bep seurt he deus graet evit tud a oa dispis o liammoù ouzh ar brezhoneg. Ken dispis e oa eviti emichañs.\nMar dibab tud ar brezhoneg evit kaout ul labour nemetken, evit gounit o buhez, ar re-se zo faziek. Ur yezh n’ eo ket e rann ar gwezhiañ denel m’ en em gav al labour. E roll n’ eo ket askenderc’hañ ar beved. Gant seurt emzalc’h ez afe ar brezhoneg d’ un dafar da genderc’hañ moneiz hepmuiken. An dud a rafe gant ar brezhoneg war an dachenn-se ne zegasfent netra nevez er bed. Kinklañ a rafent marc’hadourezhioù ez eus anezho c’hoazh ha dre-se e lakfent ar brezhoneg da dalvezout d’ al labour ha n’ eo ket da sevel oberennoù diles, ur preder diles, pe ur politikaat diles. Aze emañ tachenn ar yezh, he denelezh. D’ar chas eo a-walc’h harzhal.\nAn armerzh ne ro ket buhez d’ an den. Derc’hel a ra a-ratre e gorf d’ e veveziñ betek ma varvo hep lezel roud ebet war e lerc’h. Ne zegouezho ket ar yezh er bed dre an armerzh.\nHag e c’hello va mignonez ober eus e labour e brezhoneg ur bon d’ an draig denel dispis he stage ouzh ar yezh ? Hag e vo eus ur gumuniezh brezhonegañ da reiñ d’ he yezh ur vent denel ?\nAze emañ an dalc’h.\nMa ne dalvez he labour nemet da reiñ boued dezhi en eskemm eus he nerzh labour e vo ar brezhoneg un dra dister, boued da veveziñ, un distruj. Klotañ a ra gant an doareoù kemeret gant ar brezhoneg alies, aet da zister, bruzhunet etre hiniennoù soliet e frankizouriezh ar gevredigezh veveziñ : ober a ran ar pezh a garan ha pa sav ur gudenn e ran gant ar galleg. Pep hini a ra ar pezh a gar hep mont er bed.\nMa kas anezhi da ziorren he brezhoneg, da vont en tu all da gelc’htro ar beved, da istorekaat, da bolitikaat (bezañ er geoded) e vo roet ganti d’ ar brezhoneg ur perzh denel diles. Kened a zegaso d’ar bed, bediñ a ray.\nEvit ar mare ne welan kumuniezh denel brezhoneger ebet. Ne welan nemet hiniennoù kollet e yoc’h ar gevredigezh veveziñ, hiniennoù o tifenn pep hini un dibarelezh emdarzhek, ur frankiz, laouen da veveziñ ar yezh evel ma vefe ur plad ma sank pep hini e zorn heg kaout da geginañ. Ar yezh padal zo kentoc’h diouzh tu ar vuhez ha diziouerus dezhañ oberennoù padus, ur gumuniezh hag un niñvañ.\nPep hini a chom laouen gant e savlec’h a vevezer hiniennel kollet er yoc’h gant ma vo roet tro dezhañ livañ e groc’hen, prenañ un Ipod, pe varvailhat gant ar yezh a gar.\nRet e vefe ober en doare ma ne vo ket disouezhet ar re a stag o buhez ouzh un dra ken bresk ha ken kaer hag ur yezh.\nPep hini gant ar pezh en deus eus ar brezhoneg a rankfe n’ eo ket e veveziñ evel un hamburger bennak hogen e lakaat da skediñ evel ur maen prizius d’ an denelezh. Ne lavaran ket ez eo aes hogen plijus, neketa ?\nPublié dans eztaol, kevredigezh, yezh\t| Marqué avec brezhoneg\t| Laisser un commentaire\nan dud jentil\nPublié le 19/11/2015 par Yann-Ber\nAn dud jentil a zibun o soñjoù ha trivliadoù war a bep seurt traoù, fier gant o zamm brezhoneg, eürus mar bez, na zezrannañ dreist-holl, na glask pelloc’h eget ar golo, ha na gemm o brezhoneg mesket gant gerioù galleg, fazioù pennoù skañv, kavadennoù yaouankizoù a zistruj labour o diaraogerion dre ober o marc’had er yezh arnevez hep mont pelloc’h eget ur beveziñ, heñvel ouzh ar varc’hadourion sorbiennoù a ra gant ar sorbiennoù evel ma vefent seier goullo mat d’ober o marc’had.\nNe ra forzh evit seurt tud, pa n’ eus evito aozer ebet d’ar yezh pe d’an oberennoù pobl e c’hellont anat ober ar pezh a blij ganto…\nNa begen gwan eo ar vro-mañ, na begen sot nay an dud a gred ez eo ar yezh pe an oberennoù pobl marc’hadourezhioù da veveziñ ganet diwar netra war loueoù o gourstalioù.\nNe ouzont ket petra eo al labour, petra eo buhez ar gerioù pe ar sorbiennoù, petra eo ar vuhez, an istor, krediñ a reont d’ar belbiachoù ragachet gant azened gopret da valañ sotonioù evit mad ur Stad na dalvez nemet da wareziñ stuzegezh ar marv.\nNa vantrus eo o bed koant ha jentil. Jentil ? Kriz a zlefen lavarout.\nEvit ar re-se kement hini a sav goulennoù zo mat da deurel d’ar blotoù, ken pell eo o buhez diouzh ar bed, diouzh ar gened, diouzh un hent rezidek.\nMervel a raint eürus ha mav un tamm anezho a vezañ bet gwastadourion ar goullo distrujus, an hini na gas nemet d’ ar goullo.\nDianav eo dezho goullo krouus ergerzherion ar re a ya war harzoù an denelezh, el lec’h ma sav pep eilenn heol ar vuhez.\nHag ez eus c’hoazh eus ar re-se ?\nNe vern, arvestomp ouzh an dud jentil.\nNa c’hwek eo o bed.\nPublié dans eztaol, kevredigezh\t| Marqué avec brezhoneg, stuzegezh\t| Laisser un commentaire\nPublié le 15/02/2015 par Yann-Ber\nBerr eo va chupenn yezher.\nDre ziouer a genlabour ne c’hallfen forzh penaos nemet adtapout ul live kalvezel dereat ha n’eo ket ul live denel.\nRoparz Hemon a oa un den er gevredigezh. Anat eo el labour en deus renet e Breizh en e oberennoù. Ar gevredigezh zo danvez e labour. Tec’het da Vreizh-Veur en deus kollet un tamm mat eus ar pezh a vage e labour. Aet eo d’ un arbennigour war ar yezh hag an dislavaroù stignet gant e ober en arempred ar gevredigezh e Breizh zo bet skarzhet dre an treuztiriañ. Deuet int da vezañ estren d’ e vuhez. Deuet eo da vezañ estren da Vreizh. E darempred ouzh Breizh ne oa mui nemet kealiadel pa oa buhezel en a-raok.\nLavaret eo bet din ne ‘m boa ket ar gwir da lavarout tec’het, aet e oa Roparz Hemon du hont dre ma oa ret dezhañ kaout un labour bara na c’halle mui kavout war diriad Frañs.\nDigarezioù a glasker bepred d’ un dibab arvarus ha hiniennel. Ten e oa an traoù evit an den ha ten edont zoken a-raok ar brezel dre berzhioù e labour. Klasket en doa talañ da saviad diaes un ober emsavel a ra eus un den un estren en ur bobl arallekaet.\nHiziv e weler tud o tec’hout ivez, zoken ma chomont e Breizh. Emichañs ne ‘m eus ket ar gwir kennebeut da skrivañ tec’hout aze. Koulskoude eo emrepuet ur bern tud er stourm evit ar yezh pe el labour yezhel. Pellaat a reont diouzh ar gevredigezh, diouzh ar vuhez emsavel evit adkouezhañ en arallekadur ar stourm evit ar yezh, evit Breizh, e Frañs. Argas a reont o dislavaroù ha n’ eo ket o zrehontiñ.\nMorse ne vin ul labourer ar yezh pe ur stourmer ar yezh. Pezh a zo bet degaset din dre ar brezhoneg eo pezh a oa birvidik d’an ampoent me ‘m eus kejet gant brezhonegerion.\nDegaset o deus din ur vuhez kevredigezhel, un denelezh a rae diouer din er gevredigezh frañsez.\nTrawalc’h eo lenn ar pezh a zo bet embannet gant ar gelaouenn EMSAV evit gwelout ar pezh a zo bet degaset war dachenn ar vuhez kevredigezhel ha denel e Breizh gant un dornad tud.\nDaoust dezho hag en tu all d’ o gevier o doa ar genlabourerion skoulmet gant ar politikadur hag ar c’hevredikaat. Pezh a oa bet graet araozo c’hoazh gant tud evel Kervarker ha Roparz Hemon. Klasket o deus an hent denelañ da vezañ d’ ar bed.\nEvit ober ho mennoz e c’hellit pellgargañ war load PREDER hollad dastumadenn ar gelaouenn EMSAV. Ur benveg deurus eo nemet pa vefe evit adkavout ar gerioù o tiwanañ hag o vezañ buhezet. An danvezioù pleustret hag ar gendestenn a zo buhez d’ar gerioù.\nAet er-maez ar jeu eo deuet ar brezhoneg kempred da vezañ diaes da gompren evidon ha va brezhoneg zo aet d’un doare meskaj valleeg, gwalarneg hag eesbeeg a ziwar-lerc’h.\nPadal eo kendalc’het ar yezh da vezañ bev bras e lod eus al labour renet gant un nebeut tud, ha deurus eo lenn darn eus an notennoù embannet e-barzh LAVARoù PREDER a chom kalz ledanoc’h o dachenn eget ar sturyezhañ. An notennoù a-zivout ar brederouriezh en hevelep LAVARoù zo ivez pinvidik bras ha ledet o dremmwel d’ an denelezh.\nNe hañval ket bezañ strakus an traoù hiziv an deiz avat.\nRet eo skrivañ brezhoneg ha tevel. Pardonet eo d’ ar genlabourerion o berrded spered gant ma arveront ur brezhoneg cheuc’h ha ma perzhiont dizezrann da lakaat ar brezhoneg da zreistbevañ.\nHag eo un advaladur eus distro ar re varv bev ?\nSpi ‘m eus n’ eo ket.\nPublié dans yezh\t| Marqué avec brezhoneg\t| Laisser un commentaire\natoriñ pe veveziñ\nPublié le 24/01/2015 par Yann-Ber\nEvit ober anv eus atoriñ ul labour ez eus ezhomm e vefe ur saviad kenderc’hañ piaouel d’ al labour.\nHiziv an deiz ne ra an dud deboner nemet beveziñ ar gerioù kenderc’het gant yezhoniourion a embreg o labour en ur saviad kenderc’hañ a zo hini ar stuzegezh a ren warno.\nAlese ez anad ar geriaouegoù evel kement a stalioù ma c’haller dastum gerioù diouzh an ezhomm hag ar blijadur. Beveziñ eo.\nRouez eo kavout ar gerioù nevez en un destenn kempoell ha solius, ha diaes kavout tud evit sevel ur breud.\nE diouer ur saviad kenderc’hañ piaouel e tistera ment dezevout ha politikaat ar gerioù. N’o deus ket ul liamm oberiant gant hollad ar yezh, ha n’ int ket ul liamm stuzegezhel evit un niver bras a yezherion. Ne hañvalont ket tapout lañs da reiñ d’o atoradur ur barregezh stuziañ, gourzhtreiñ, broudañ preder ar yezherion.\nArveret int gant hiniennoù dibolitikaet ha distuz en arlez ar gevredigezh arall, an hini ma eskor ar stuzegezh nemetañ a bleustront, a genlabouront ivez da askenderc’hañ.\nPezh a c’hellfe bezañ bon d’ ur stuzegezh piaouel, eginel, a denn da vezañ ur stumm arlezat eus ar stuzegezh ren, folklor un nebeut hiniennoù. Chalus pa verzer perzhioù dibar ar yezh.\nUn tammig berr eo ! Ya, ha diezhomm, keit ma chom randoniñ un hinienn.


a-hed an noz - Wikeriadur\na-hed an noz\nDiwar an araogenn a-hed hag an anv-kadarn noz (ne vez ket implijet nozvezh amañ).\na-hed an noz /aˌheːdã'no:s/\nAdalek serr-noz betek ar beure:\n— « [...]. Ma vemp holl eta amañ dirak ur c'horadenn vat a dan, ne ve ket drouk deomp, a gav din, klevout marvailhoù kaer a-hed an noz. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 7.)\n[...] : « Diwall, emezañ, tra ma vezez o vale ar pont a-hed an noz, e vez da wreg hag egile o c'hoari an diaoul hag e bevar ». — (Jarl Priel, An Teirgwern Pembroke, Al Liamm, 1959, p. 44.)\nNetra ne c'halle mirout outañ da chom aze a-hed an noz gant e dud. Netra na den. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 221.)\ne-pad an deiz\na-hed an deiz ( ne vez ket implijet devezh amañ)\nkembraeg : ar hyd y nos (cy)\ngalleg : toute la nuit (fr)\nsaozneg : all the night long (en)\nAdtapet diwar « https://br.wiktionary.org/w/index.php?title=a-hed_an_noz&oldid=312507 »\nKemmoù diwezhañ degaset d'ar bajenn-mañ d'an 9 Meu 2021, da 16:29.


Buhez ar Sent/1912/Simeon Stylit - Wikimammenn\nBuhez ar Sent/1912/Simeon Stylit\n◄ Beneat Simeon Stylit Jozef Oriol ►\nEil devez warn-ugent a viz Meurz\nSant Simeon Stylit\nBue ar zant-man a zo leun a dreo burzudus ha souezus da glevet. Rak-se, n’eo ket bet skrivet evit servijout da skouer d’ar gristenien, ha ne c’houlenner digant den bevan evel m’en deus bevet ; mes Doue, dre eur vue ken dishenvel diouz hini an dud-all, a zo bet falvezet gantan diskouez d’imp pegen uhel e c’hell sevel an eneou a selaou e gomzou.\nSimeon a oa ginidik eus bro ar Siri. Tremen a reas e vlaveziou kentan o tiwall an denved. Eun devez ma oa re fall an amzer da gas an anevaled er-mêz, Simeon a yeas d’an iliz hag eno e klevas ar c’homzou-man eus an Aviel : « Eûrus ar re a ouel ; eürus ar re a zo glan a galon. » Ar c’homzou-ze a yeas don en spered hag en kalon ar pôtrig trizek vla. Goulenn a reas digant eun den koz a oa eno petra ziniflent ha penôs e c’helled senti oute : « Eürus eo, eme an den koz, ar re a ouel d’o fec’hejou hag a ra pinijen aneze.\n» Suran doare da gaout an eürusted-ze, eo tec’hel pell diouz trouz ar bed, ha tremen ar vue o yun hag oc’h ober pinijen, evel ma rêr er c’houentchou ! »\nSimeon a dremenas eiz devez en eul lec’h distro, o pouezan ar c’homzou-ze, hag a yeas goude da c’houlenn digor en eur gouent hag a oa enni kalz menec’h. An tad-abad, o welet e c’hoant da zerviji Doue, a zigemeras anezan. Hepdale, Simeon a zavas dreist ar re-all, dre e spered a binijen hag e aked d’ar beden. Abarz nemeur, abad ar gouent, aon gantan na deuje Simeon da lakat ar venec’h-all da fallgaloni, hen alias da vont dônoc’h er gouelec’h. Ar manac’h yaouank a zentas hag a yeas d’ober e chomaj en eul lochen dirapar ha pell a bep lec’h.\nEno, leun a fizianz en Doue, hag evit heuilh ar skouer roët gant Jezuz-Krist, e reas e zonj da dremen ar c’hoareiz pen-da-ben hep kemer an disteran bevanz. D’ar Zul-Fask, eur beleg o vezan deut d’hen gwelet, a gavas anezan ken dinerz ma oa dare da vervel. Kommunian a reas ha kerkent e teuas d’ezan e nerz koz. Ober a reas kemend-all er blaveziou war-lerc’h, ha Theodoret a lavar en devoa tremenet evelse eiz koareiz warn-ugent, d’ar mare ma skrive e vue. Er rest eus ar bla, e tebre ken nebeut ma n’en devoa, kouls lavaret, ken magadurez nemet ar pez a gemere ouz tôl ar Zakramant, a dostae outi beb eiz de.\nGoude bezan tremenet tri bla el lochen-ze, Simeon a yeas pelloc’h c’hoaz hag a zavas war c’horre eur mene. Sevel a reas eno peder moger, hag en em stagas etreze gant eur chaden a oa eur penn anezi endro d’e droad hag egile stag ouz eur men bras ha ponner.\nEn doare-ze e veve e-unanik, e spered dalc’h-mat troet warzu an Hini a zo dreist an heol hag ar stered. Mes e zantelez a yeas buhan ar vrud anezi dre ar bed holl, kouls lavaret, ha hepdale, an ermit a welas, a bep lec’h, tud o tont da c’houlenn kuzul digantan, ha klanvourien o tont da c’houlenn ar yec’hed.\nEleiz o deveze c’hoant da douch eun dra pe dra outan ; darn, zoken, a yee betek troc’han ar c’hrec’hen loened a rê e wiskamant. Evit kaout peuc’h, Simeon a zavas eur peul men hag a bignas war e leuren da vevan. Ar peul-ze a oe uhelaet e leuren diou pe der gwech, hag abarz ar fin en devoa c’houec’h troatad ha tregont a uhelder ; n’en devoa nemet tri droatad lec’hed diwar c’horre, hag evelse ar zant n’helle ket gourvez.\nEun doare bevan ken iskis a lakas an teodou da vont endro. Lod a gemere anezan evit eur brabanser, lod-all, evit eun den troet e spered. Ermited an Ejipt o-unan a gavas abeg ennan : « Red eo, emeze, mont a-beurz an eskibien da lavaret d’ezan diskenn ac’hane. Ma ne fell ket d’ezan, e vezo skler d’an holl n’eo ket spered Doue eo hen dalc’h eno ; ma sent, er c’hontrol, ne vezo douetans ebet eo dre volonte Doue e ren ar vue-ze. »\nAr relijius karget eus ar gefridi a zigouezas en traou ar peul hag a lavaras da Zimeon oa bolonte an eskibien e tiskennje ac’hane.\n— Dustu, eme Simeon, gant eun êr laouen ; digaset d’in eur skeul, hag ec’h an e traou.\n— N’eo ket red, eme neuze ar manac’h-all ; ho sentidigez a ziskouez e ret aze bolonte Doue ; chom a c’hellet.\nEno ar zant a dremene e amzer o pedi Doue, en e zav pe war e zaoulin. E beden a bade eus a guz-heol betek ter heur goude kreiste an de war-lerc’h. Er rest eus an de, e prezege d’an dud a veze e traou e beul, e paree ar re glanv hag e lake ar peuc’h etre an enebourien. Daoust d’eur vue ken rust, e veze bepred laouen ha karantezus, ha kammed ne wall-responte den ebet. An eskibien hag ar rouaned a c’houlennas kuzul digantan ; santez Jenovefa eus a Bariz a ’n em erbedas outan ; n’eo ket hepken eus ar Spagn hag eus Bro-C’hall, mes zoken betek eus Breiz-Veur ec’h ee tud d’e gaout.\nN’oufe den niveri ar bec’herien hag ar baganed konvertiset dre nerz e brezegennou ha skouer e vue garo. Mervel a reas war-dro ar bla 460, oajet a zek vla ha tri-ugent. Tremenet en devoa war e beul tost da zaou-ugent vla. Goude e varo, arc’heskob Antioch ha tri eskob-all a ziskennas ar c’horf d’an traou hag a zougas anezan, gant kalz respet, betek kêr Antioch. Ar c’hanv d’ezan a oe bras dre ar vro a-bez.\nPep tra a gomz eus Doue\nAr zant-man n’en deus ket digoret kalz a levriou na bet kalz a vistri war e dro d’e gelenn, ha koulskoude, eo bet eur burzud en e amzer. E holl zeskadurez en devoa tennet eus levr bras ar bed, digoret bemde ken kaer dirak an holl, hag a zo, koulskoude, nebeut awalc’h a dud o c’houzout lenn mat ennan.\nWar an douar-man, ne welomp ket Doue en e sked, tâl-ouz-tâl, evel m’eman ; en levr ar bed eman e skeud, hag ar skeud-ze, seul-vui e chomer da bleustri warnezan, ha seul welloc’h e teuer da anaout Doue.\nNag a urz, nag a c’halloud, nag a c’hened a zo en nenv ha war an douar, en treo a welomp hag er re ne welomp ket ! Nag a urz, nag a c’halloud, nag a c’hened a dle bezan en Doue, an hini en deus o c’hrouet !\nKlasket an dud desketan a zo war an douar, lavaret d’eze ober eur c’hreunen ed, hag e vezo red d’eze anzav n’eman ket an dra-ze en o galloud.\nHa koulskoude, an dud a zo lorc’h enne gant o gouiziegez. Lavaret d’eze ober d’ac’h eur gelienen, hag e vefont nec’hetoc’h c’hoaz. Petra eo ar grouadurien-ze, koulskoude, en kichen an den a dennas Doue eus eun tamm pri, hag a zo frammet ken kaer en e gorf ha stummet kenkouls en e spered, ma oa hanvet « eur bed bihan » gant paganed an amzer goz !\nOh ! Otrou Doue, ar skeud ac’hanoc’h hepken a welan, hag awalc’h eo evit ober d’am spered sebezi ! Grêt mac’h anavezin mui-oc’h-mui pegen bras oc’h evit mac’h anavezin gwelloc’h-gwell pegen dister on !\n↑ Gouel ar zant-man a zigouez d’ar 5 a viz genver.\nAdtapet diwar « https://br.wikisource.org/w/index.php?title=Buhez_ar_Sent/1912/Simeon_Stylit&oldid=36443 »\nKemmoù diwezhañ degaset d'ar bajenn-mañ d'an 15 Mez 2012, da 06:34.


Journal de Renaud Camus, jeudi 16 mai 2013\ncréée le vendredi 17 mai 2013, 15 h 56\nmodifiée le samedi 18 mai 2013, 12 h 15Paris, rue de la Tombe-Issoire, jeudi 16 mai 2013, minuit. Je me suis offert une sorte de journée pour rien, comme si j’étais malade. Et d’ailleurs ~~~ ~~~ ~~~~~ ~~~~~-~~~~~ ~~~ ~~~~, ~~~~ ~~’~~~ ~~~~~~ ~~~~~~ ; ~~~~~ ~~’~~~ ~~~~~~~~~ ~~ mon hôte in ~~~~~~~~~, ~~~ ~~~~~~~~~~ ~~~~~ ~~~~ ~~~~~~~~~, ~~~ ~~~~~~ ~~~~~-~~~~~ ~~~~~~ ~~~~ ~~’~~ ~~~~~~~ ~~~ ~~~~~~~~~~ ~~~ ~~~~~~~~ ~~~ ~~’~~~~~~-~~~~~. ~~~ ~~~~ ~~’~~~~~~~~~ ~~~~~~ ~~~~~~~ ~~’~~~~~~ ~~~~~~, ~~~~~ doute, car le ~~~~~~ ~~~~ ~~~~~~~~ ~~~~~~~~~. ~~~ ~~ ~~~~ ~~~~~~ ~~~ ~~~~~~~~. ~~~ ~~’~~~~~~ ~~~~ ~~~~~~~~~~~~, ~~~~~~~~ ~~ ~~~~~~~~ ~~~ ~~~~~~ ~~~ ~~~~~~ ~~~~~~~~~ ~~~ ~~~~ ~~~~~~~~ ~~’~~~~~~~~ ~~~~~ artiste (le résident ~~~~~~~~~ ~~~~ ~~~~~~~~~~~~~~~), ~~~~ ~~~~~~~~ ~~~~ ~~~~~~~~~~~ ~~~~~~~~, ~~~~ ~~~~~~~ ~~~~~~ ~~~, ~~~~~~~~~ ~~~ ~~~~, ~~~~~ ~~~ ~~~~~~~, ~~~ ~~~~~~ ~~~~~~ ~~~ ~~~~~~~. ~~~~ ~~~~~~~ ~~~~~~~ ~~~~~~~~~~~, vis-à-vis notre jardin ~~’~~~~~~, ~~~~~ ~~~~~~~ ~~ ~~~~~~~ ~~~~ Célibataires, ~~~~~ ~~~~~~~~~~~~ — boulevard Arago, ~~~ ~~~~~~ : ~~~ ~~’~~~~ ~~~~ ~~~~~ loin.\nJe ~~’~~~ ~~~~ ~~~~~~ ~~~~~~’~~~ ~~~~~. ~~’~~~ ~~~ La Ségrégation scolaire, de ~~~~~~~ ~~~~~~, ~~~~~ ~~~~ ~~~ ~~~~~ ~~’~~~~~~~~~~~ ~~~~~~~ ~~~~~~ ~~ ~~’~~~~~~~~~ ~~~ ~~~~~~~~~~~~~. ~~’~~~ ~~~~~~ ~~~~~~ ~~~ ~~~~. ~~~ ~~~~~~ ~~~~~~~, ~~~~ ~~~~~~ ~~~~~ ~~~~~~~, ~~~~ ~~~~~ le commode mini-supermarché ~~~~ ~~’~~~~~~ ~~~ ~~’~~~~~~ ~~~~~ ~~~ ~~~ ~~~~, ~~~~~~ ~~~ ~~~~~ ~~~ ~~~ ~~~~~~ ~~~~~~~~ ~~~~~~~~ ~~~~~~ ~~ ~~~ ~~~~~~~~. ~~~ ~~~~~~~ ~~~ ~~~~~~~ ~~~~~~~~~~~ ~~’~~ ~~~~~ mon modeste dîner, ~~~ ~~’~~~~~~~~~ ~~~~~~ ~~~~~~~~~~~~~ ~~~~ ~~~~~~~~~ ~~~ ~~~~~~~ ~~’~~~~ ~~~~~~~ ~~~~~~~~ (~~ ~~~~ ~~~~~) ~~~ ~~~ ~~~~~ ~~~~~~~~~~~~~ — ~~~~~, ~~~~~-~~~~~, ~~~ ~~~~~~, ~~~~ ~~~~~ ~~~~~~, ~~~~~~~~~~~~~, velu, barbe noire, ~~~~~ ~~~~~~ —, ~~~~ ~~~~~~~~ ~~~ ~~~~ ~~~~~~~~ ~~~~~ ~~~ ~~~~ ~~~ ~~~~~~~~~~~~, ~~~~ ~~~~~~ ~~~~~~~~~~~~~. ~~~ ~~~~ ~~~~~~~~ ~~~’~~ ~~~~~~~, ~~~~~ ~~~ ~~~~ ~~~ ~~~ ~~~~~ des chemins, on ~~~~~ ~~~ ~~~~ ~~’~~~~~~~~~ ~~~ ~~~ ~~~~~~ ~~’~~~~~~~~~~~~. ~~’~~~~~~~ ~~~~ ~~~~ ~~~~~~~~, ~~~~~~~~~ ~~~~~~~ ~~~ ~~~ ~~~~~ ~~~~~, ~~’~~ ~~~~ ~~~~ ~~~~~ ~~~~~~~~~ (~~~ ~~~~~~~~ ~~’~~~~ ~~~~ le tiers…).\nMa tante ~~’~~~~~~ ~~~ ~~~~ ~~~~~~~~, ~~~ ~~ ~~ ~~~~~~~~~ ~~~~~~~, ~~~ ~~’~~~~~~~~~~ ~~~~ ~~~ ~~~~~~~~ ~~~ ~~~ ~~~ ~~~~~ ~~~~~ ~~~~~ ~~~~~~~~ ~~~ ~~~ ~~~~~~~ ~~~~~~ ~~~~~~~~~~ ~~~~~~~~ ses opinions vers ~~~ ~~~~~~~. ~~~ ~~ ~~~~~~ ~~~~~ ~~’~~~~~~~~~~, ~~~~~~~~~~~, ~~~~~ ~~~ ~~~~~~~~ ~~~ ~~~ ~~~~~~~~~. ~~~~~ ~~~~ ~~~~~~~~, ~~~~~~~-~~-~~~, ~~ ~~~~ ~~~~~~~~~~~~ ~~~~~~ ~~~~~~~~~~. ~~~~~~ ~~~ ~~~~~~~~~~~~~ ~~~ le président actuels ~~~~ ~~~~~~~~~~~-~~~~ ~~~ ~~~~~~~~ ~~~ ~~~~~ — ~~~~~~~ ~~~~~~, ~~~~~~ ~~~ ~~~~~~ ~~’~~~~~~ ~~~~~ ~~~~~, ~~~~~~~~ ~~ ~~~~ ~~~~~ ~~~~~ ~~~ ~~~~~~ ~~~~~~~~ ~~~ ~~~ ~~~~~~, ~~~’~~~~-~~~ que tu en ~~~~~~~ ? ~~~~~ ~~~ ~~’~~~~~~ ~~~~ ~~~ ~~~~~~~~ ~~~ ~~~~~ ~~~ ~~~~~ ~~~~~~~~~~, ~~~ toi ?\nTiens, ~~~~~~~~-~~~ ~~~ ~~~~~~ ~~~~~~~~~~~~~ ~~~ ~~~ ~~~~~-~~~ ? ~~~ ~~~ ~~~~~~~ ~~~~ ~~~~~ ~~~ trois personnes m’ont ~~~~~ ~~~ ~~~~~~~~~, dernièrement…\nLe ~~~~~~~ ~~~~ ~~~~~~~~~~ ~~~~ ~~~~~~~~~~ ~~~ ~~~ ~~~~~~, ~~~~~~~ ~~~~~~~~~ ~~~ Vues ~~~ ~~~~~~~ ~~~ monde, ~~~~ Mgr ~~~ ~~~~ ~~’~~~~~~, ~~~~~~~~-~~~~~~~~~ ~~’~~~~~~~~. J’objecte qu’il n’est ~~~~ ~~’~~~~~ ~~~ ~~~ ~~~~~~~~, ~~~~~ ~~~~~~ ~~~~ ~~~~~~~~. ~~~ ~~~~~~ ~~~~~~~ ~~~~ ~~~~ ~~~~~~~~~~~~~~~-~~~ ~~’~~~~~~~~ ~~~~~ ~~~ ~~~~~~ ~~~ ~~~~~~~, ~~~~ ~~~~~ ~~~~~, ~~~ ~~~~~~ ~~’~~~~~~~~, c’est fini, que ~~~ ~~~~~ ~~~ ~~~~. ~~~ ~~~~ ~~~~ ~~~’~~~~~ ~~~~ ~~~~ ~~~~~~ ~~~ ~~~~~~~~~~ ; ~~~ ~~~~ ~~~~~ ~~~ ~~~~~, ~~~~~~~~~~ ~~~~~ ~~~~~~~~~~, ~~~ ~~~~~~~ ~~~~~~~ ~~~~~~~~~~~~ — ~~~~ d’ailleurs ce titre ~~~ duc d’Anjou ~~~~ ~~~~~~~~~~~~~ ~~~~~ ~~~~ ~~~~~~~~~~~~ ~~~~~~~~~~~~~, ~~~~~~~~~~~~ ~~~ ~~~~~~~~~ ~~, ~~~~-~~~~~ ~~~~ ~~’~~~~~~ ~~~~~~ ~~~~ ~~~~~~~~~~ ~~~ ~~~~~~ ~~’~~~~~~~~, ~~~ ~~~~ ~~~~ ~~~~~~~~-~~~~~~~~~ ~~~~ bien hardi de ~~’~~~ revêtir.\nUne ~~~~~~ ~~~~~~~~~~~~~ ~~~~ ~~~~~ ~~’~~~~~~ ~~~~~~~ ~~~ ~~~ ~~~~~~ ~~’~~~~ ~~~~~~~~~~~ ~~~~~~ ~~~~~~~~~~~ (~~~ ~~~~) ~~~~ ~~~~ ~~~~~~~~ ~~~~~. ~~~ ~~~~~~ ~~~~~~~ ~~~~~ ~~~ ~~~~~, ce qui limite ~~~ ~~~~ ~~~ ~~~~~~~ ~~~ ~~~~ ~~~~~~~~~, ~~~’~~~ ~~~~~~ ~~~~~ ~~~~~ ~~~~~, ~~~ ~~~~~ ~~~~~~~~~~~~, ~~~~ ~~~~ ~~~~~ ~~~~ ~~~~~~~~ ~~~~~~~~~~~ — ~~~~~ ~~~~~~~ ~~~ ~~’~~~~~~~~ là.\nDans l’ensemble, ma tante ~~~~ ~~~~~~~~~ ~~~~~ ~~~~~~~~ ~~~ ~~~~~~~~ ~~~~ ~~~~. ~~~~~ ~~’~~ ~~~~~ ~~~~~~ ~~~~~~ ~~~~ ~~~~~~~~~~~, ~~~’~~~~~ ~~ ~~~~~~~ ~~ ~~~~~~~~~~ ~~~ ~~ ~~~~~~~~~~ ~~ ~~~~~~~~~, ~~~ ~~~~~ en voyait beaucoup, ~~~~~ ~~~ ~~~~~~~ ~~~ ~~~~~~ ~~~~~~~~ ~~~~ ~~~~~~~~ ~~~~ ~~~~~~~~~~ ~~~~~. ~~~~ ~~~~~ ~~~~~~~~~~ ~~~~~~~~, ~~~~~~~~~~ ~~~~~~~~, ~~~~~~~~~~ ~~~~~~~~~~ ~~~~ “~~~~~~~~~~” : ~~’~~~~ ~~~~~ ~~~~ ~~~~ ~~~~~~~~~~~~. ~~~~~ on fait tout ~~~ ~~~~~ ~~~~~~~~~ ~~’~~~~~~~~~~ ~~~~~ ~~~~~, ~~~ ~~~ ~~~~~~~~ ~~~~ ? ~~~~~, ~~~~~~ ~~~~~~~~~~~ ~~~~ ~~~~~~~~~~~, ~~~~~ ~~~ ~~~~~ ~~~~ ~~~ ~~~ ~~~~~ ~~~~~~ ~~~~~, ~~~~~ ~~~~~~ ~~~~ chose qu’elle adore : ~~~ ~~’~~~~~~~~~, ~~~ ~~’~~~~~~~~ ~~~~~ ~~~ ~~~~~~ ~~~~ ~~~~ ~~~~~~~, ~~~ ~~~~ ~~~~~~~~~~~~~~ ~~~~ ~~~~~~~~~~ ~~~~~ ~~~ ~~~~~~. ~~’~~~~~~~~~ ~~~~~ ~~ ~~~ ~~~~~~~~, ~~~~~ ~~~~~ ~~’~~~~~~ ~~~~~ dit grand bien ~~~ ~~~~~~~~~ ~~~~~, ~~~~ ~~~~ ~~~~~~~~~~~ ~~~~~~ ~~~~~ : ~~~~~~~~~~~~, ~~~~~~~~. ~~~ ~~~ ~~~~~~~ ~~~ Me ~~~~~~~~ ~~~ ~~~ Me… [Me quoi, ~~~~~~~~~, Pétavi ? — ~~~ ~~~~~~ ~~~ ~~~ crème de la ~~~~~~~~~~~~~~~ ~~~~~~~~~~~~~ 1930].\n« Quelle ~~~~~~~~ !, ~~~~~~~-~~~ ~~~ ~~~~~~~. ~~~~~~~ horreur ! »\nMais ~~~~~~ ~~~ ~~~~~~ ~~’~~~~~~~ ~~~~~ ~~~~~ ~~~~~~ ~~~~~ ~~~~~~, ~~~~~~~~~~~ ~~~~ ~~~~~~~~~~~~~~, ~~~~ ~~~ ~~~~~~~~ ~~~~ ~~~~~~~~~~~~~ ~~~~~ les notaires qui ~~~~~ ~~~~~~~~~~ ~~~~ ~~~~~~ ~~~~~~~ ~~~~ ~~~ ~~~~~~~~~ ~~~~~~~~~, ~~~~~ ~~~~~~~~~~~ ~~~ ~~~~~ ~~~~~~~ ~~~~ l’épaule.\nEn ~~~~~ ~~~~ ~~~~~ ~~ ~~~~~~ ~~~~~~ ~~~~ ~~~ ~~~~~~~~, ~~~~~ ~~~~~ dire ça : vingt ~~~~ ~~~ ~~~~~~~~. ~~’~~~~~~ ~~ ~~~~~~~~~ ~~~~~ ~~~~ ~~~~~. ~~~~~~~~~ ~~~~~ ~~~~~ ~~~~~ ~~~~~~~~~~~~ ~~~~ ~~~ ~~~~~~ ~~~~~~ ~~~ ~~~ ~~~~ ~~~~ ~~~ ~~~~~~~~ ~~~~~~~~ ~~~~ ~~’~~~ soupçonné un moment ~~’~~~~~ ~~~~ ~~~~~ ~~~~~~~~, ~~~ ~~ ~~ ~~~ ~~~ ~~~ ~~~~~ (~~~ ~~ ~~~~~~ ~~~~~~ ~~~ ~~~~~ ~~~ ~~ ~~~~~~~~~ ~~~~~~’~~ ~~~~ ~~~~~~ ~~~ ~~~~~~~~~~~~~…), ~~~ ~~~’~~~~~ n’a pas vu ~~~~~~~ ~~~~~~~~~ ~~~~. ~~~ ~~~~ ~~~~ ~~ ~~~~~~~~, ~~~~~ ~~~~ ~~~~~ ~~~ ~~~~~~~~~~~~~~~ ~~~~~~~. ~~’~~~~ ~~~ ~~~~ ~~~ ~~~ ~~~~~~~~~~ (~~~~ ~~~~~~...). ~~’~~~~~~~~~ ~~~ ~~~~ ~~~~~ ~~~~~ loin au jeu ~~~ “~~~~~~~ ~~~ ~~~~~~~”, ~~~ ~~~~ ~~~~~~ : ~~~ ~~~~ ~~~~~~~ ~~~~~ ~~~~~~~~~ ~~~ ~~~~~~, ~~~~ ~~~~ ~~~ ~~~~~~, ~~~~~~ ~~~ chuter.\nMa ~~~~~~ ~~ ~~~~~ ~~~~ ~~~~~~ ~~~ quittant Arcachon, ou ~~~~~ ~~~~~~~~~~~ ~~~ ~~~~~~~~~, ~~ ~~’~~~~ ~~~ ~~~~~~~-~~~~~~~ ~~~~. ~~~ ~~~~~~~~~ ~~~~~ ~~’~~ ~~~~~~~ ~~~~ ~~~~~~~~~, ~~~~~~~. ~~~~~ ~~~ ~~~~~~~~~ ~~~~~ ~~~ ~~~~~~~~ ~~~~ ~~~~~~~~~~ ~~’~~~~~ ~~~ voir habitée par ~~’~~~~~~~ ~~~ ~~~~~~ ~~~ ~~~~ ~~~~~ ~~’~~~~~~ ~~~~~~~~ ~~~ ~~~~~ ~~~ ~~~’~~~~~ ~~~~~~~~ ~~~~~~~~, ~~~ ~~~~~ ~~~~~, ~~~ ~~~ ~~~~~ ~~~~~~ ~~~~ ~~~ ~~~~~~~~~. ~~~~~~~~-~~~ ~~~’~~~~~ ~~~~~~~ restituer à son ~~~~~-~~~~~ ~~~~ ~~~~~~~, ~~~~~~~~ ~~~ ~~~~~~~, ~~~ ~~~ ~~~~ ~~~~ ~~~~~, ~~~~ ~~~ ~~~~~~~~ ~~~’~~ ~~~~ ~~~~~~ ~~~~~~~~, ~~~~ ~~~~~~ ~~~~~~~ ? ~~~ ~~’~~~ ~~~~ ~~~~ ~~~~~~~~~ ~~’~~~~~~ une opinion à ~~~ sujet…\nElle ~~’~~~~~~~~~~~ ~~~~~~ ~~~~ ~~~ ~~~~~~~~ ~~~ ~~~~~, ~~~ ~~~~~ ~~~~~~, ~~~~ ~~~ ~~~~~~~~~ ~~~~ ~~~~~~~~ ~~~~~~~~ ~~~~~~~, ~~~~~~’~~ ~~~~~ ~~~~ ~~~ ~~~~~~~~. ~~~ ~~~~~~ ~~ de beaux cheveux ~~~~~~~, ~~~~~ ~~~~~~~~~ ~~~~~~~~, ~~~~ ~~~~~~~~ ~~~~~~~~~ ~~~~~~ ~~~ ~~~~~~~ ~~~~ ~~~~~~~~~ ~~~~~ bleus :\n« Merci, ~~~ ~~~ ~~~~~~~. ~~~~~ ~~~ ~~~~~ ~~~~~~ ~~~~~ ~~~~ mêmes… »\nAutre ~~~~~~ ~~~~~~~ ~~~~~~ nous, elle ne ~~~~~ ~~~~ ~~~ ~~~~ ~~’~~~~ ~~~~ ~~’~~~~~~. ~~’~~~~~~~~-~~~ ~~’~~~~ ~~~~~~~~~~~~ ~~~~~~~~~~ ? ~~~ ~~~~~, ~~~ ~~~~~~-~~~~~, ~~~~~~~, ~~~~~~~-~~~, ~~~~ ~~’~~~~~~~~ ~~~~~~ ~~~ ~~~~~~.\nvoir l’entrée du jeudi 16 mai 2013 et son image dans Le Jour ni l’Heure


Petra eo ar Redadeg ? - Redadeg\nDegemer al lec’hienn > br > Petra eo ar Redadeg ?\nRedadeg 2022 - 20-28 a viz Mae eus Gwitreg (35) betek Gwened (56)\nGanet eo ar Redadeg e 2008... neuze eo anavezet mat gant kalz ac’hanoc’h ... met fellout a rafe deoc’h gouzout muioc’h a draoù marteze ? mont pelloc’h en aozadur ? er rubrikenn-se e vez kavet titouroù ouzhpenn...\nDegemer mat deoc’h. Laouen-tre emaomp o welout e vo anavezet muioc’h-muiañ ar Redadeg...\nha m’ho peus goulennoù ouzhpenn -> darempred@ar-redadeg.bzh\nrespontet vo deoc’h.\nMeurzh 27 a viz Du 2018\nSpered an darvoud Ur redadeg a-bep-eil eo, evit an holl hag evit ar blijadur. N’eus taol-kaer ebet d’ober, maout ebet da c’hounit. Dont a ra an tadoù ha mammoù gant o bugale, an dud-kozh gant o bugale-vihan, ar re yaouank gant o mignoned, da redek 100 pe 1000 m, an holl a-gevret. An holl troet war-du un dra hepken : ambroug dougerien ar vazh-test, hag ar c’hemenn e brezhoneg a zo enni, hep distag, hag an trec’h eo trec’h an holl, ar skoazell roet gant ar bobl d’ar brezhoneg. Bodañ a ra … Lenn ar peurrest\nMeurzh 15 a viz Here 2013\nPrenet e vez ar c’hilometroù gant an dougerien. Ar gounidoù bet graet a vo profet evit an hanter da rouedad ar skolioù Diwan, lidet ganti he 30 vloaz e 2008, hag hi luskerez ar Redadeg kentañ. Treuzkas ar yezh a ya en-dro hiziv peurliesañ dre ar c’helenn e brezhoneg er skolioù. Rouedad Diwan, evit kelenn ar brezhoneg dre soubidigezh er skolioù a zo enni 3 500 bugel adalek ar skol-vamm ha betek ar vachelouriezh. Bep bloaz e vez digoret skolioù nevez. Harp eo rouedad ar skolioù-se, skolioù … Lenn ar peurrest\nLun 17 a viz Here 2016\nUr redadeg a-eilek eo « ar Redadeg », savet e 2008 hag a vez redet bep eil bloaz. Ur gouel a-dreuz Breizh eo hag a vod an dud deiz ha noz, hep ehan rak arouez vev treuzkas ar brezhoneg eo a rummad da rummad, a vro da vro, ur yezh yac’h, oberiant ha gant startijenn ! Evit skoazellañ raktresoù evit ar brezhoneg e vez gwerzhet ar c’hilometradoù d’an dougerien. Dasparzhet e vez ar gounid etre raktresoù nevez ha liesseurt dibabet bep bloaz, bepred evit skoazellañ ar yezh er gevredigezh a-vremañ, ar … Lenn ar peurrest\nAr vazh eilañ a zo kaset a zorn da zorn eo arouez ar yezh, deuet deomp a rummad da rummad a-hed ar c’hantvedoù. Ur skrid a zo e-barzh ar vazh. Dalc’het kuzh eo anv ar skridaozer ha danvez an destenn betek kêr an dibenn e-lec’h ma vo lennet ur wech erru ar rederien. Kemennadenn 2018 Setu an destenn a zo tremenet a zorn da zorn a-hed 1819 km eus Kemper da Blougerne e miz Mae 2018 e koulz Redadeg 2018. Don ha fromus eo kemennadenn Yann-Fañch Kemener war dem Brezhoneg liesliv. an destenn da … Lenn ar peurrest\nYaou 16 a viz Genver 2014\nEuskareg, Iwerzhoneg, Kembraeg, Kataloneg, Galizeg, ... Redet vez ivez evit difenn ar yezh e broioù all ! Ar C’horrika evit an euskareg C’hoar bihan ar C’horrika eo ar Redadeg ha skoazellet mat hon bet gant aozerien ar c’horrika evit aozan ar c’hentañ Redadeg. Anat eo. Abaoe muioc’h a 30 vloaz eo ganet redadeg an Euskariz. Kantadoù a miliadoù a dud a gemer perzh bewech, bamet omp, anat eo ivez ! Korrika : skeudennoù ha titouroù ouzhpenn Ar Rith evit an iwerzhoneg War skouer ar C’horrika hag ar … Lenn ar peurrest\nYaou 22 a viz Du 2018\nAr gevredigezh Gant skoazell Diwan eo bet krouet ar Redadeg e miz Mae 2008 evit lidañ 30 vloaz ar skolioù Diwan war an ton bras. Hiziv eo ur gevredigezh emren aozet diouzh lezenn 1901, bet savet e miz Gwengolo 2008, enrollet er prefeti dindan an niverenn W353006925. Diazezet eo mont en-dro ar gevredigezh war youl vat hec’h izili. Bodañ a ra tud, c’hoant ganto kemer perzh e aozadur hollek ar Redadeg. M’ ho peus c’hoant da gemer perzh ivez e kavec’h amañ kenstag : Follenn emezelañ 2020-2021 pe … Lenn ar peurrest\nMeurzh 3 a viz Ebrel 2018\nAr Redadeg Deus ’ta Mignon Klip 2021 Brezhoneg ha yezh ar sinoù a-gevred evit Ar Redadeg eus an 21 betek an 29 a viz Mae 2021 Lecture Ar Redadeg Deus ’ta Mignon klip 2021 gantAr Redadeg https://www.youtube.com/watch?v=Ab0AOAbZhig Penaos kemer perzh er Redadeg ? Pep tra displeget er video ! Video savet gant Trigone Production - Mersi bras da Skol Diwan an (...)


Pajenn:Caer - Pevar Aviel.djvu/45 - Wikimammenn\nPajenn:Caer - Pevar Aviel.djvu/45\nc'houi tec'hat dioc'h ar vuhanegez a dosta ? Grit eta frouez deread a binijen ha ne lavarit ket ennhoc'h hoc'h-unan : ni hon deus Abraham evit tad ; rag me a lavar d'ehoc'h, Doue a c'hell deuz ar vein-ze lakaat bugale da zevel da Abraham. A-vreman ar vouc'hal a zo lakeat var grizien ar vezen. Rag kement guezen ne zoug ket a frouez mad a vezo troc'het ha taolet en tan. »\nHag ar foul a c'houlenne diganthan en eur lavaret : « Petra ' reimp eta ? » Hen a responte d'ezho : « An hini en deus diou zae, rei d'an hini n'hen deus ket ; hag an hini hen deus boued, ober ar memez tra. » \nAr publicaned ive, tud ar guiriou, a deuas evit beza badezet, hag e lavarjont d'ezhan : « Mestr, petra ' reimp-ni ? » Hen a lavaras d'ezho : « Ne d-it ket en tu all d'ar pez a zo merket d'ehoc'h. »\nAr zoudarded a c'houlenne outhan d'ho zro : « Ha ni, petra ' reimp ? » Hag e lavaras d'ezho : « Ne voaskit den ebed, ne rit ket a c'haou, ha bezit avoalc'h gant ho pae. »\nHogen, evel ma crede ar bobl ha ma sonje an holl en ho c'halonou e c'helle Iann martreze beza ar C'hrist, e respontas en eur lavaret d'an holl : « Me a ro d'ehoc'h gant dour badiziant ar binijen ; mes an hini a deuio var va lerc'h a zo creffoc'h egedon ; n'oun ket din da zougen he voutou na da zilassa anezho : hen a vadezo ac'hanoc'h er Spered-Santel hag en tan. Evel\n↑ Lamit, dre hoc'h aluzennou, ar gaou hen deus great d'ehoc'h ho pec'hejou. (Daniel, IV, 24).\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/45&oldid=123304 »


Buhez ar Sent/1894/Beneat ar Morian - Wikimammenn\nBuhez ar Sent/1894/Beneat ar Morian\n◄ Fransez a Baol Beneat ar Morian Izidor, Eskop ha Doktor ►\nann trede devez a viz ebrel\nBeneat a ioa euz ar vouenn dud-se a reer Morianed anezho abalamour m’eo du ho c’hroc’henn, hag a zo stag outho c’hoaz ar valloz a laoskaz guech all Noe var he vab bihan Kanaan. He dad a ioa esklav pe esklavour e ti eun Aotrou braz euz ar Sisiil, hag he vamm a ioa bet esklavourez ive, mes ne oa mui. Hogen, mestr he dad en doa lavaret d’ezhan ne gemerje ket da esklav ar c’hrouadur kenta en devije, ha Beneat a oue ar c’hrouadur-ze ; Beneat eta ne oue ket esklav evel he dad.\nPetra bennag ma’z oa morian ha ma veve enn esklavach, tad Beneat a ioa eunn den a relijion, ha ne espernaz netra evit ober ive eur c’hristen mad euz he vab. Ne zeskaz ket d’ezhan lenn ha skriva, rak ne c’houie ket he-unan ; mes deski a reaz d’ezhan skiant ar Zent : ar pez a zo kalz guelloc’h. Deski a reaz d’ezhan karet Doue euz a greiz he galoun, ha beza ato var evez evit en em ziouall diouz ar pec’hed.\nAr c’henteliou-ze a ieaz doun e spered Beneat, hag ar paotrik keaz ne ehane da bedi epad ma veze o tiouall al loaned ; rak ann dra-ma oa he vicher enn he vugaleach. Pa deue ar botred all da velet petra rea, ne vankent morse da gaout anezhan var bennou he zaoulin, ha setu perak o doa he leshanvet ar Zantik du.\nEunn devez all, dioc’h ar mintin, e teuaz tregont mansouner da labourat d’ar gouent. O veza n’edot ket var c’hed anezho enn deiz-se, ne oa netra da rei d’ezho d’ho mern, ha goulskoude e renket ho beva, Ar superior a ioa nec’het dija, mes Beneat a lavaraz: « — Doue a bourveo. » Pa oue poent mern, ar superior a c’houlennaz adarre: « — Petra vezo great oc’h ar vansounerien? » « — Lavaret d’ezho mont ouz taol, » eme Veneat. Lavaret e oue, hag al labourerien a gavaz eno pe a dra da zibri leiz ho c’hof.\nAdtapet diwar « https://br.wikisource.org/w/index.php?title=Buhez_ar_Sent/1894/Beneat_ar_Morian&oldid=23063 »\nKemmoù diwezhañ degaset d'ar bajenn-mañ d'an 23 Mez 2011, da 10:24.


Manifestadeg(où) enep feulster ar polis - Bretagne Info\nOuzhpenn 1000 den a oa deut disadorn da Naoned evit manifestiñ adarre enep feulster ar polis, ur bloaz goude manifestadeg vras an 22 a viz C’hwevrer 2014 enep ar raktres aerborzh e Kernitron-al-Lann. Tri den a oa bet krevet ul lagad dezhe d’ar c’houlz-se abalamour da dennadennoù flashballs hag un toullad tud all a oa bet gloazet.\n500 a bolisierien, a CRSed hag a archerien, ur viñsaskell ha kanolioù-dour a oa e-tal d’ar vanifesterien dec’h.\nE penn a-raok an dibunadeg e oa “Bodadeg an dud gloazet gant ar polis” hag a oa deut eus ar Frañs a-bezh.\nUn 10 den bennaket a zo bet dastumet gant ar boliserien e-kerzh ar vanifestadeg ha 4 den a zo bet gloazet gante da vihanañ.\nSach-blev a zo bet etre ar polis hag ar vanifesterien betek fin an abardae.\nUr paotr yaouank skoet gant ar polis dec’h\nEus ar 16 d’an 20 a viz Meurzh e tremeno dirak lez-varn Roazhon daou eus ar boliserien a oa o redek war-lerc’h Zyed Benna ha Bouna Traoré d’ar 27 a viz Here 2005 e Clichy-sous-Bois. Marvet e oa an daou zen yaouank e-barzh an treuzfurmer ma oant koachet evit klask en em zizober eus ar boliserien. Ur bern emsavioù a oa bet er c’harterioù da heul an afer-se. Hirie an deiz eo treut a-walc’h an tamall graet ouzh ar boliserien (« non assistance à personne en danger ») ha douetañs zo e teufe « gwirionez ha justis » diwar ar prosez-se.\nGoude ar « sizhunvezh a rezistañs » diwezhañ e vo c’hoazh digarez da blediñ gant ar stourm enep feulster ar polis a-benn un nebeut sizhunioù.\nKantinenn ha bodadeg a vo bemdez da greisteiz dirak lez-varn Roazhon eus ar 16 d’an 20 a viz Meurzh.\nKaozeadennoù a vo e meur a lec’h e Roazhon war fin an deiz.\nManifestadeg a vo ivez d’ar merc’her 18 a viz Meurzh da 3e g.m. adalek Keoded ar Justis (Cité Judiciaire).


Truilhennig ha Gargarenez 1910 - Wikimammenn\nTruilhennig ha Gargarenez 1910\nTi-moulerez Sant Gwilherm, 1910 (p. 108-114)\n◄ Eus an izel d’an uhel Truilhennig ha Gargarenez\nPont-e-Kroaz a oa d’an amzer-ze brudet e Kerne-Izel ha pelloc’h tro-war-dro, abalamour d’e skolaj koz ha d’e varc’hajou darempredet peb yaou gant ar C’haperien. Hizio, siouaz d’ar Pont ! Kaperien ha Kapenned a zired nebeutoc’h d’ar marc’hajou, rak ar skolaj koz a zo serret…\nNeuze ’ta, abaoue ’zo pell, e oa daou vignon o klask prena deskadurez e skolaj ar Pont ; hanvet e oant Truilhennig ha Gargarenez, hag o hanoiou a gaver c’hoaz moulet ha garanet gant beg o c’hontel war gar ar gwez koz bodennek a zisheolie al leur-c’hoari. Truilhennig a oa mab d’eur marc’hadour kezeg koz eus Pouldahud ; ha tad Gargarenez a oa pesketour o chomm e Treboul-Goz. Kerent Truilhennig o doa dastumet eur pennad brao a leve en eur werza koz kezeg treut, eskernek, da bôtred ar c’hagn ; elec’h Gargarenez, pa veze deut ar bloaz da benn, goude bouetet ha gwisket eun dousennig bugale ; eur wech prenet eur penn roued bennak, lien, kerden, ha paeet ar gwiriou, an truajou d’ar gouarnamant, neuze ne veze na teo, na stank, na pounner ar gwenneien a chome en e di. Rak n’eo ket hep abeg o deus dibabet ar besketourien sant Per-Baour evit o zant paeron ! N’eus forz, daou vignon bras e oant, evit d’ezo beza unan paour, egile pinvidik ; hag o c’harantez, emezo, a dlie padout kenetrezo betek… betek atao, keit ma vije anezo. Hogen ne reas ket, ha setu aman penôs. Eur zulvez, kemener bras ar Pont, Visant Mezer e hano (eul laer touet, hervez teodou merc’hed dilabour ar vro) a deuas da glask Truilhennig evit kemeret muzul dioutan ; hag antronoz e tigasas d’ar paotr eun dilhad kaer eus ar c’haera, kaeroc’h eget an holl dilhajou a oa bet betek neuze oc’h uza war ar skinvier gant skolaerien yaouank ar Pont. An darnvuia etouez e gendiskibien a gemeras peb a gofad avi ouz dilhad kaer Truilhennig. Gargarenez a gave brao anezan ivez, ya koant zoken, mes hep kaout avi outan, na poan-gof, pell ac’hano.\nAdalek neuze, Truilhennig ne zeskas netra-netra ; ha penôs en defe gellet ober, p’eo gwir e oll amzer a yee gantan da zellet ouz e gaerder en e velezour, da c’hlebia e vleo gant dour c’houez-vad, da ranna anezo dre greiz e benn, ken na vijent lugernus, ken lugernus ha bleo ar vioc’h war he c’hroc’hen goude eul lipadenn-deod…\nTeir zizun bennak a oa eat en o zro, pa deuas eul lizer d’an aotrou Beskont a Gerdruilhen. N’ouzoc’h ket da biou oa al lizer-ze ? Evit Truilhennig, tudou kêz ! Ya, Truilhennig n’edo mui Truilhennig ! E dad, eur pennad a oa, en doa graet taoliou kaer gant e goz stal kezeg koz ; ha, danvez bras d’ezan, skuizet e Pouldahud, ha broudet (hervez lod) gant e wreg, eur vaouez beg figus, rôk an tamm anezi, e werzas pep tra, ti ha marchosi, evit mont du-hont da… Bariz, respet d’eoc’h, Bretoned !… Hag evit ober petra, mar plich, e Pariz ? Piou oar ? Ar wreg a lavare e ranker mont beteg eno abarz kaout tud a feson. Me gred he dije great gwelloc’h o lavaret dioc’htu eo du-hont e kaver ar stanka an dud a feson… fall, er gear-ze ma skrive anezi eur barz gwirion :\nO Pariz brein ! Poull-ar-C’hlogor !\nKofad ! Kernez ! Bosenn ! Dic’hlan !\nKear Iz ’zo bet beuzet er mor ;\nPariz, te ’vo beuzet en tan.\nMar deman an diougan-ze war-nes dont da wir, ar Gear-Veur eo tremen mall d’ezi dont da furât, ha kalz c’hoaz !\nEiz de goude digouezout e Pariz, ar marc’hadour kezeg treut-gagn ne oa ket mui evit padout gant rebechou ha teodadou e wreg. Sonjit ’ta ! Houman a oa deut mez d’ezi da veza gwreg da eun den e hano Truilhennig. « Mez ar chas eo, emezi : mervel a rankin diwar an taol-man. Neuze ne dalv ket ar boan beza pinvidik ma ranker dougen eun hano ken divalo, eun hano pilhaouer ! Perak kaout arc’hant, ma n’out ket evit kaout eun hano all hag hen eun tammig dereatoc’h ? »\nEn eur ger, bouzara ’reas kement he gwaz gant ker bras cholori ha jabadao, ma reas Truilhennig e vennoz da chench hano. Mont a reas d’an ti-kear, hag eno, mar plij ganeoc’h, e voe badezet a nevez Kont a Gerdruilhen ! ! ! Nemet ma rankas rei eur yalc’hadig vrao a arc’hant evit beza badezet en dro-man, muioc’h eget pevar real, evel ma roas e dad d’an dro genta da aotrou person koz Pouldahud. Hag, adalek neuze, e wreg kalz muioc’h egetan c’hoaz, a veze lorc’h enni pa zonje e oa hi digemeret e-touez an noblanz. Ker buhan hag all, ma vije distroet da Bouldahud, he dije lavaret d’he anaoudegez : « Alo ! cheulkejen, war ho taoulin dirazon, ha tennit ho tok, hag izel ar penn, pe me welo. Ha buhan ! » — Pa lavaran d’eoc’h, kollet e oa o fennou gant an itron Kontez a Gerdruilhen hag he zammig aotrou !\nEas eo d’eoc’h kredi, an aotrounez nevez ne oant ket evit lezel pelloc’h o faotr fri-mec’hiek e skolaj ar Pont. Buhan e kasjont lizer d’ezan, hag eur mintinvez, ar marmouz Truilhennig, da lavaret eo ar Beskont yaouank a Gerdruilhen, a lavaras kenavo d’ar skolaj koz, ha da iliz Itron-Varia Rozkudon. Kement a vall a oa gantan mont en hent, ar paour kez marc’h-ourgouilh pinvidik, ma kemeras a-boan eun nebeudig amzer evit kimiada diouz Gargarenez, ar mignon a vage evitan eur garantez ker birvidik, ker gwirion. Gargarenez a voe glac’haret diwar an taol-ze, rak eur galonig tomm a lamme en e greiz, e-lec’h egile, an Truilhennig, ne rea ket foutre-kaer evit pellaat dioutan. Ha perak en defe great zoken ? Daoust ha n’edo ket hen o vont da Bariz, eur genaouek o vont da vro ar c’henaoueien ?\nDizale goude, Gargarenez a voe red d’ezan ivez dilezel e studi er skolaj, ha mont da zeski pesketa da Dreboul-Goz, rak e dud ne binvidikaent tamm ebet gant an amzer.\nPa zigouezas Kerdruilhen bihan du-hont, e Pariz, gant ar Gerdruilhennou koz, va Doue ’ta ! Klevet ho peus danevellout penôs, pa zistroas ar Mab prodig d’ar gear, e lazas e dad al leue lart hag e reas frikou d’an dianket ’oa nevez kavet. Mâ ! d’al leupez aotrou yaouank e oe great ivez allazig da genta, ha, d’an eil, fest ha prejou kaer, traou founnus ha lipous. Mes an eil a blije d’ar c’holladen kalz muioc’h eget ar c’henta, n’eo ket red lavaret. Eo koulskoude, red eo, ha pa ne vefe nemet evit ma klevoc’h ar wirionez penn-da-benn, ha ma teskoc’h e chommas ar beskontig beurlek pemzek de ha diou zizun klanv war e wele goude re-govad, respet d’eoc’h, Kristenien ! Met ne varvas ket, lartât an hini eo a reas, ken ma teue kof d’ezan, kof reut ha frank evel eur zac’had truilhou. Paour kez Beskontig Kerdruilhen ! N’en doa nemet kofata da ober !… Koulskoude an daou Gerdruilhen koz a oa o vont d’en em jala gantan, o klask gouzout petra ober dioutan, pa deuas da leina d’o zi unan eus ar rummad tud-ze ker stank e Pariz ha n’o deus ken micher nemet beva e tiez ar re all, diwar goust ar re a ro bod ha boued d’ezo. Laboused treut eo ar re-ze ! A-greiz ar pred, an daou Gerdruilhen a c’houlennas digant ar mignon petra da ober eus o fenher.\n— « Hum ! eme egile, en eur skarza e c’hourlanchen, red e vije deski d’ezan meur a dra. Ha, da genta-penn, petra oar betek-hen ? »\n— « Gouzout a ra lenn difazi a-walc’h, skriva dereat tost davad, niveri pelloc’b eget kant, hep d’ezan koulskoude beza ken gouiziek hag eun « doktor », pell ac’hano ! »\n— « A zo mat, eme egile, goude eul lonkaden gwin, a zo peadra a zeskadurez war gement-se. Mes n’eo ket a-walc’h ; daoust ha gouzout a ra kana, dansal, butuna eur « sigar » hep tarlonka gant ar moged, tenna e dok da zaludi, rei eun taol lagadig lemm d’ar merc’hed koant ?… Nan ? Ne oar ket ? Aze ’man an dalc’h. N’eus ket da dorta, red ha red bras eo d’ezan deski. »\nGoude graet ha dic’hraet, an hini a brezege kerkouls a voe karget gant ar gerent d’en em emellout da gas da benn deskadurez al labous yaouank. — Ha, goude eur pewar pe bemp bloaveziad skol, an aotrou Beskont a Gerdruilhen n’en doa ket e bar nag evit rodal, nag evit kana, (nemet e vouez a oa deut da raoulia eun distera), nag evit teurel moged butun dre gorn e veg, nag evit banna eur zell dre gorn e lagad war an dimezelled yaouank.\nKoulskoude n’eo ket war-lerc’h eun dimezel a c’hlaoure ; war-lerc’h eun intanvez ne lavaran ket. Houman a oa anavezet mat dre he noblanz, nemet leve ha pinvidigez n’he doa ket mui, kement he doa dispignet. Ha setu ma taolas-hi he zellou hag he c’hoant war danvez an aotrou beskont ; hep dale ar paour kez Truilhennig a gouezas en he rouejou !…\nMa oa red dioc’htu kas an embannou, e lec’h chom da lichuenna. An traou a gerze mat en dro, pa deuas gwasoc’h eget eun darvoud da gas ar stal d’an dour. Holl arc’hant ar Gerdruilhennou a oa lakeat ganto e ti eun noter ; hogen heman ne gavas ket gwelloc’h eget mont kruit e-meaz ar vro, en eur lezel an alc’houez dindan e zor. Ha diwar an taol-ze, Kerdruilhennou ne chome ken eul liard ganto, ha setu int paouroc’h eget biskoaz.\nKanvou ! Setu Truilhennig e-unan-kaer e Pariz. Petra da ober, hep danvez na micher ? Ar pôtr paour, en eur ober sonjou leiz e spered, a lavare alïes outan e-unan : « Perag ivez n’eo ket bet chommet va zad da werza koz kezeg e Pouldahud ? » Mes naon a deue d’ezan, hag evit kaout boued, e rankas gwerza lod eus e zilhad. Kement-man zo evit lavaret e oa eat izelik a-walc’h an dour gantan, pa deuas ar zilvidigez d’ezan… — Eun abardaez, skuizet o veza klasket labour en aner, Truilhennig, en eur dremen dre koc’hu ar gear vras, a jommas a-zav dirag eur stal e-lec’h e oa eur gwaz ha diou vaouez o werza pesked. Ar merc’hed a oa gwisket e-giz merc’hed Treboul, hag ar gwaz a oa gantan dilhad ar besketerien… Hag ar pesketer ha Truilhennig e teuas daoulagad an eil da bara war egile. — « Truilhennig ! » eme an eil. — « Gargarenez ! » eme egile. Ya, daou vignon skolaj koz ar Pont-e-Kroaz a deue d’en em anaout e Pariz ! Rak Gargarenez an hini a oa deut d’ar Gear-Veur, gant e wreg hag e c’hoar, evit gwerza eun toullad meilhed, pesked a dalvoudegez, en doa bet an eurvad da gelc’ha en eun taol roued dindan ar Gerdraon.\nPetra da lavaret c’hoaz ?… An daou vignon a oa eürus d’en em gaout ; ha Gargarenez a alias Truilhennig da zistrei gantan da Dreboul-Goz, da zeski ar vicher a besketer ; ar pez a oe graet.\n… Truilhennig a deuas prim d’en em voaza ouz ar mor, hag a reas e berr amzer eur martolod kalonek ha krenv. Hag e dechou fall, emezoc’h ? — Netra mui ! Beuzet e oant bet pell du-hont en tu all d’an Enez Sûn !… Bloaz goude, Truilhennig, dizounet mad diouz Pariz-ar-C’hagn, a zimezas da Nolaïg, c’hoar Gargarenez. D’an hevelep devez, heman a vadezas eur vag nevez-flamm, prenet gant arc’hant ar meilhed, hag ar vag a voe hanvet, na petra ’ta,\n« Truilhennig ha Gargarenez » !…\nAdtapet diwar « https://br.wikisource.org/w/index.php?title=Truilhennig_ha_Gargarenez_1910&oldid=111048 »\nKemmoù diwezhañ degaset d'ar bajenn-mañ d'an 22 Kzu 2017, da 13:42.


teuje - Wikeriadur\nEus deuje gant ur c'hemmadur dre galetaat (d > t)\ndre vlotaat zeuje\nFurm ar verb dont e trede gour unan an amzer dic'hallus, en doare-divizout\nWar-lerc'h ar rannig-verb e :\nSetu oe grêt an eured, gant peb solennité :\nTapet oe an oac'h iaouanc war geïnn eun incane,\nBete-goût teuje d'ezhan dougen bonet he dad.\nNa oa ket a drouc-zeblant : commanset oa er fad. — (Fañch an Uhel, Soniou Breiz-Izel 1, Pariz, 1890, 1971, p. 240.)\nArnus a reas al labour e-unan gant sikour Yonan, rak n'houlle ket e teuje den ebet a-ziavêz en-dro d'e jistr neve. — (Erwan ar Moal, Pipi Gonto, Kemper, 1925, p. 37.)\nMezhek a-walc'h e tlee bezañ evelkent an hini kablus, rak kerkent ha sonet gantañ e gloc'had e oa aet war-eeun d'e doull, petra bennak ma voe bet divizet e teuje du-mañ da glask e goan. — (Jarl Priel, Va Buhez e Rusia, Al Liamm, 1955, p. 7.)\nSe a oa evel ur bromesa e teuje c'hoazh an deiz goude un nozvezh du-pod ha ne oa seblant ebet ganti d'achuiñ biken. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 83.)\nWar-lerc'h ar stagell isurzhiañ ma :\nEvelato, an Aotrou de la Marche n'oa ket evit chom pell kuzhet e ti an Itron du Laz, rak an ti-se a zo e kêr, ha ma teuje an disterañ bec'h warnezhañ e vije tizhet aes a-walc'h abalamour ne gavje ket e dro da dec'het kuit : e kêr n'eus na koad, na lann da guzhat en o zouez. — (Lan Inizan, Emgann Kergidu 1, Brest, 1877, eil emb. Al Liamm 1977, p. 20.)\nHag e em lakaent war o daoulin dirak ar vazh, hag e pedent Doue ma teuje da dougen delioù. — (Fañch an Uhel, Kontadennoù ar Bobl/1, Al Liamm, 1984, p. 99.)\nPebezh glac'har 'ta, pegement a wad fall adal ma teuje da c'houzout e oan dindan dimeziñ, ha gant piv ?... — (Jarl Priel, Va Buhez e Rusia, Al Liamm, 1955, p. 2.)\ntaze (e gevred Breizh)\nAdtapet diwar « https://br.wiktionary.org/w/index.php?title=teuje&oldid=250082 »\nKemmoù diwezhañ degaset d'ar bajenn-mañ d'an 10 Kzu 2017, da 09:09.


Seizved sizunvez amzer Fask (B) - Le Diocèse de Quimper et Léon\nAccueil - Seizved sizunvez amzer Fask (B)\nSeizved sizunvez amzer Fask (B)\nEuz ar 16 d’an 22 a viz Mae 2021\nSeizved sul Fask\nYn 17, 11b-19 (B)\nEn amzer-ze, e zaoulagad savet war-zu an Neñv, e pede Jezuz evel-henn :\n11b Tad Santel, mir va diskibien unanet en da ano, an ano az-peus roet din, dezo da veza unan eveldom-ni.\n12 « Pa oan ganto, e viren anezo unanet en da ano, an ano az-peus roet din. Diwallet em-eus anezo, ha n’eus eet hini e-béd da goll, nemed ar mab a ya da goll, evid ma teuio ar Skritur da wir.\n13 « Ha bremañ, p’emaon o vond war-zu ennout, e komzan evel-se, er béd, evid ma vezint leun-barr euz va levenez en he féz.\n14 « Roet em-eus-me da Gomz dezo, hag e-neus ar béd kemeret kas outo, abalamour n’int ket euz ar béd, evel ma n’on ket, me kennebeud, euz ar béd.\n15 « N’eo ket tenna anezo euz ar béd eo a houlennañ diganit, med diwall anezo diouz an droug.\n16 « N’int ket euz ar béd, evel ma n’on ket, me kennebeud, euz ar béd. 17 Gra ma vint santeleet dre ar wirionez : gwirionez eo da Gomz.\n18 « Evel m’ez-peus kaset ahanon er béd, em-eus, me ive, kaset anezo er béd.\n19 « Hag evito en em zantelaan, me va-unan, evid ma vint, int-i ive, santeleet er wirionez ».\nYn 16, 29-33\nD’an eur ma oa Jezuz o tremen euz ar béd-mañ d’e Dad, 29 e lavare e ziskibien dezañ :\n— « Setu ma komzez frêz bremañ, hag hep parabolennou. 30 Bremañ eh ouzom eh anavezez pep tra, ha n’ez-peus ket ezomm e rafe dén goulennou ouzit : abalamour da-ze, e kredom ez out deuet euz Doue ».\n31 Respont a reas Jezuz dezo :\n— « Bremañ eo e kredit !\n32 « Setu ma teu an eur, ha deuet eo, ma vezot strewet pep hini diouz e du, ha ma laoskot ahanon va-unan-penn. Med n’emaon ket va-unan, peogwir ema va Zad ganin.\n32 « Kement-se am-eus lavaret deoh evid m’ho-po ar peoh ennon. Er béd-mañ, e kavoh trubuill, med dalhit mad ! treh on bet d’ar béd ».\nYn 17, 1-11a\n1 En amzer-ze, e savas Jezuz e zaoulagad war-zu an Neñv, hag e lavaras :\n— « Va Zad, deuet eo an eur : Ro gloar d’az Mab, evid ma roio da Vab gloar dit.\n2 Evel-se, evel m’az-peus roet galloud dezañ war beb dén, e roio ar vuhez peurbaduz da gement hini az-peus roet dezañ.\n3 « Hogen, kement-mañ eo ar vuhez peurbaduz : ma’h anavezint ahanout, Te ha n’eus Doue gwirion e-béd nemedout, hag an hini az-peus kaset, Jezuz-Krist.\n4 « Roet em-eus gloar dit war an douar, en eur gas da benn al labour az-poa fiziet ennon. 5 Dit-te eo bremañ, va Zad, da rei din en da gichenn, ar hloar a oa din en da gichenn, a-raog ma oa euz ar béd. 6 Roet em-eus da ano da anaoud d’an dud az-peus tennet euz ar béd evid rei anezo din. Dit e oent, roet ez-peus anezo din, ha miret eo bet da Gomz ganto.7 Gouzoud a reont bremañ eo diganit e teu kement az-peus roet din, 8 rag roet em-eus dezo ar homzou az-poa fiziet ennon ; digemeret int bet ganto, anavezet o-deus evid gwir ez on deuet ahanout, ha kredet ez on bet kaset ganit.\n9 « Pedi a ran-me evito ; n’eo ket evid ar béd eo e pedan, med evid ar re az-peus roet din, rag dit-te ez int. 10 Kement a zo din a zo dit, ha kement a zo dit a zo din ; hag enno e kavan va gloar. 11 Diwar-vremañ, n’emaon ket kén er béd ; int-i avad a zo er béd, hag emaon-me o vond etrezeg ennout ».\nMeher 19 a viz Mae\nSant Erwan, beleg, eil patron Breiz\nMemor e Eskoptiou Naoned, Kemper, Roazon, Sant-Brieg ha Gwened\nLavared a ra Jezuz d’e ziskibien :\n33 « Gwerzit ar péz a zo deoh, ha roit anezañ en aluzenn. Grit evidoh yalhou ha na uzint ket, eun teñzor hag a bado en Neñvou, el leh na dosta laer e-béd, na grign preñv e-béd. 34 Rag el leh m’ema ho teñzor, eno ive, e vo ho kalon ».\nYn 17, 20-26\nD’an eur ma oa Jezuz o tremen euz ar béd-mañ d’e Dad, e pede evel-henn :\n20 « N’eo ket evid ar re-mañ hepkén e pedan, med ive evid ar re a gredo ennon diwar o Homz. 21 Ra vezint oll unan, evel m’emaout-te, va Zad, ennon, ha me ennout. Ra vezint unan ennom, int-i ive, evid ma kredo ar béd ez eo ganit on bet kaset.\n22 « Ha roet em-eus-me dezo ar hloar az-peus roet din, evid ma vezint unan hepkén evel ma ’z om-ni unan : 23 me enno, ha te ennon. Ra zeuint da veza unan da vad evel-se, evid ma ouezo ar béd eo ganit on bet kaset, hag ez-peus karet anezo evel m’ez-peus karet ahanon.\n24 « Va Zad, ar re az-peus roet din, felloud a ra din e vefent ganin el leh m’emaon, dezo da weled va gloar, an hini am-eus bet diganit, abalamour m’ez-peus karet ahanon a-raog krouidigez ar béd.\n25 « Va Zad just, n’e-neus ket ar béd anavezet ahanout, med me am-eus anavezet ahanout, hag ar re-mañ o-deus anavezet eo ganit on bet kaset.\n26 « Roet em-eus da ano dezo da anaoud, hag ober a rin c’hoaz, evid ma vo enno ar garantez az-peus evidon, ha ma vezin enno, me ive ».\nYn 21, 15-19\nEn em ziskouez a reas Jezuz c’hoaz d’e ziskibien war vord lenn Tiberiad. 15 Echu ar préd ganto, e lavaras Jezuz da Zimon-Pèr :\nRespont a reas dezañ :\n— « Ya, Aotrou, gouzoud a rez e karan ahanout ».\n16 Evid an eil gwech, e houlennas Jezuz outañ :\n— Simon, mab da Yann, ha kared a rez ahanon ? »\n— « Simon, mab da Yann, ha kared a rez ahanon ? »\nGlaharet e oe Pèr abalamour m’e-noa Jezuz goulennet outañ evid an trede gwech : « Ha kared a rez ahanon ».\nRespont a reas da Jezuz :\n— « Aotrou, gouzoud a rez pep tra : gouzoud a rez mad e karan ahanout ».\n— « Bez pastor va deñved. 18 E gwirionez, e gwirionez, e lavaran dit : pa oas yaouank, e lakees da-unan da houriz en-dro dit, hag ez ees d’al leh ma kares mond ; pa vi deuet koz, eh astenni da zaouarn, hag e vo lakeet dit da houriz gand unan all, a gaso ahanout d’al leh ma n’ez-pije ket c’hoant mond ».\n19 Kement-se e lavaras Jezuz evid rei da intent dre beseurt maro e rofe Pèr gloar da Zoue. Ha goude ar homzou-ze, e lavaras c’hoaz :\nYn 21 20-25\nEn amzer-ze, e oa Jezuz o paouez lavared da Bèr : « Deus d’am heul ».\n20 En eur daoler eur zell war e giz, e welas Pèr an diskib karet gand Jezuz o tond war e lerh : hennez eo e-noa, e-pad ar préd, tosteet ouz kalon Jezuz, ha goulennet outañ : « Aotrou, piou eo an hini a zo o vond da werza ahanout ? »\n21 O weled anezañ eta, e lavaras Pèr da Jezuz :\n— « Hag evid hemañ, Aotrou, petra a c’hoarvezo gantañ ? »\n22 Respont a ra Jezuz dezañ :\n— « Ma ’m-eus c’hoant e chomfe beteg ma teuin en-dro, petra a ra an dra-ze dit ? Evidout-te, deus d’am heul ».\n23 Sevel a reas ar vrud eta, e-touez ar vreudeur, ne varvfe ket an diskib-se. E gwirionez, n’e-noa ket lavaret Jezuz da Bèr ne varvfe ket, med : « Ma ’m-eus c’hoant e chomfe beteg ma teuin en-dro, petra a ra an dra-ze dit ? »\n24 Bez’ ez eo an diskib-se an hini a ro testeni euz kement-se oll, hag ez eo an hini e-neus skrivet anezo. Ha gouzoud a ouezom ez eo gwir e desteni.\n25 Bez’ ez eus kalz traou all c’hoaz bet greet gand Jezuz, ha ma vefent skrivet hini hag hini, ne hellfe ket ar béd a-béz, a gav din, kaoud plas d’al leoriou a vefe skrivet.


2015 - Kronikenn 5/5 : « D'an treuz-kaer », vraiment de travers ! - Emglev Bro an Oriant\n2015 - Kronikenn 5/5 : « D’an treuz-kaer », vraiment de travers ! >\nUn deiz ma oan aet d’er gwelet evit gouiet penn d’un nebeudad troioù-lâret en doa Job Jaffré lâret din :\n« C’hwi a ya a-dreuz get ur park, C’hwi ’gemera ur vinojenn evit monet a-dreuz ; met monet d’an treuz a zo monet d’an treuz, d’an trueg. »\nSetu gwerso a-c’houde : gozik pemp blez ’zo ha tregont, met dalc’het em eus an enrolladennoù, setu ma c’hellan c’hoazh klevet e vouezh àr ur vandenn é lâret :\n« Me’m eus anavet ur paotr èl-se, a lakae an holl da c’hoarzhet, a pa gane ar Marseillaise. Eñ a gane d’an treuz /…/, met eñ ne rae ket espres, ’ne oa ket ’met evit gober èl-se ! Ne oa ket ’walc’h evit lâret ur ganenn mat : n’ae ket d’an ton biskoazh. Eñ a gane treuz, d’an treuz…get ur vouezh treuz ! »\nKanal d’an treuz a dalv enta « chanter faux ». Ha nag a draoù arall a vez d’an treuz :\n« Louedenn, anvet èl-se rak ma he doa tachadoù louet ha gwenn, ur brizhard mar karit, a vehe bet ivez ur vuoc’h disi nemet un dra : ur c’horn d’an treuz. Penaos en doa troet ar c’horn-se da vout truek ? Piv a c’hellahe lâret ’met Doue ar buoc’hed ? »\n« Ar c’hantig-se a vez c’hoazh kanet en ilizioù àr-lerc’h gousperoù an Hollsent, met nend a ket mui ar re yaouank da ganiñ d’an noz ag an eil kêr d’egile. Gwezharall e vezent degemeret mat da gentañ. Met get a raent lipat du-hont ha du-mañ, en em lakaent da ganiñ d’an treuz ha d’an trueg, pe da huchal ne vern petra. Ar safar a gasent ne blije ket d’an holl. »\n« Anav a rit Lanig Kerbeda ? Hama ! Ar paour-kaezh denig-se a vez atav un dra bennak d’an treuz-kaer àr e hent. Un andellad d’un tu, un dihellad d’an tu ’rall ! Èl-se emañ bet hed e amzer. Ar blezad-se e oa aet e yarad evned get ar louarn. »\nRazh an troiennoù am eus displeget deoc’h ar sizhun-mañ a c’heller lenn, ha kant arall da heul gete, e-barzh ar rummad levrioù « Etrezomp e Brezhoneg » embannet get Emglev Bro an Oriant.\nKenavo an distro !


Morlu Impalaeriezh Rusia - Wikipedia\nMorlu Impalaeriezh Rusia\nMorlu Impalaeriezh Rusia (rusianeg: Российский императорский флот) a oa morlu an Impalaeriezh Rusian. Savet e oa bet en un doare ofisiel er bloavezh 1696 ha padet e oa betek bezañ lamet e-pad Reveulzi C'hwevrer 1917. Savet e oa bet war un nerzh kalz bihanoc'h a oa bet a-raok ren an Tsar Pêr ar Meur met eñ eo a savo ar morlu rusian da vat e-pad Eil kampagn Azov. Brasaet e oa bet kalz adalek kreiz an XVIIIvet kantved hag e penn kentañ an XIXvet kantved. An nerzh a greñvaas betek bezañ an trede morlu dre ar bed a-dreñv hini ar Rouantelezh-Unanet ha hini Bro-C'hall e-keñver ment.\nBanniel pennañ Morlu Impalaeriezh Rusia\nEil banniel Morlu Impalaeriezh Rusia\nAn ofiserien a oa izili eus aristokratelezh an Impalaeriezh, ar re-se o vezañ kristenien eus Iliz Ortodoks Rusia. Noblañsoù yaouank a oa kroget da vezañ gourdonet evit dont da vezañ ofiserien en ur skol vroadel. Adalek 1818, ne oa nemet ofiserien eus ar mrolu impalaeriel rusian a c'helle bezañ lakaet e penn Kompagnunezh Rusia-Amerika (hiziv-an-deiz Alaska) evit trevadenniñ ha diorroadur ar gwerzh feur. Da gentañ holl e oa martoloded estren paeet a yae d'ober bourzhidi ar bigi rusian. Gant an amzer o redek e oa bet implijet martoloded a orin eus an impalaeriezh evel ma oa kavet ar re e servij an douarlu. Ar servij er morlu-se a oa a-hed e vuhez.\nGant ar Reveulzi rusian e voe roet lamm d'ar morlu Impalaeriel rusian; darn eus an ofiserien a oa savet a-du gant harpañ an Tsar, ar vartoloded a oa evit ar reveulzi. Ar bigi a chomo goude an dispac'h a voe adkemeret gant ar Morlu Soviedel pa voe krouet e 1918.\nE-pad ren an Tsar Mikael Iañ (Mikhail Fyodorovich Romanov) e voe savet ar c'hentañ teirgwern rusian e 1636. Saverien bigi eus Danmark diazezet en Holstein o devoa savet ar vag e Balakhna. Heuliet o devoa tresoù european ar mare. Ar vag a voe advadezet Frederick; e-pad ar veaj digoradur war Mor Kaspia. Siwazh evit an impalaeriezh, ar vag a voe tapet en ur gorventenn spontus ha kollet e voe er mor. Ne vez ket kemeret ar bloavezh 1636 evel hini krouidigezh morlu impalaeriezh Rusia rak ar vag Frederick a oa dindan sujidigezh Dugelezh Schleswig-Holstein-Gottorp ha ket hini Rusia. Ouzhpenn-se e oa bet savet gant sikour hag arc'hant Holstein, ne oa nemet an danvezioù diazez a oa rusian.\nE-pad ar brezel Rusian-Svedat, 1656-1658, nerzhioù lu Rusia o devoa aloubet kreñvlec'hioù Dünaburg ha Kokenhusen e kronôg Daugava. An hini koshañ a voe advadeziet Borisoglebsk hag an hini all Tsarevich-Dmitriyev. Ur boyar anvet Afanasy Ordin-Nashchokin a gavas un arsenailh e kreñvlec'h Tsarevich-Dmitriev ha kerkent e krogas da sevel bigi evit bageal war ar Mor Baltek. E 1661, Rusia en devoa kollet an tiriadoù-se ha reoù all dre feur-emglev Cardis. Rusia a oa savet a-du gant rentañ an holl tiriadoù svedat aloubet, distrujet e voe an holl bigi savet e Tsarevich-Dmitriev.\nAr boyar Ordin-Nashchokin a cheñchas mennozh ha gant asant an Tsar e troas e selloù war-zu ar stêr Volga ha Mor Kaspia. Ar boyar a zegasas saverien-bigi Izelvroek e kêr Dedinovo nepell diouzh aber ar stêrioù Oka ha Volga.\nKroget e oa ar sevel bigi da vat e-pad ar goañv 1667. E daou vloaz e voe savet pavar bag: ur gale 22-kanol, badeziet Орёл ("Oryol" = "Erer"), ha tri bag all bihanoc'h. Орёл a oa kentañ teir-gwern Rusiad, savet evel bigi all ar morluioù europat. Tapet e voe en Astrakhan gant kozaked emsavet renet gant Stepan Razin. Ar c'hozaked a vac'hagnas ar vag Орёл ha laosket anezhañ hanter er strad er stêr Volga.\nAdtapet diwar « https://br.wikipedia.org/w/index.php?title=Morlu_Impalaeriezh_Rusia&oldid=1794788 »\nDernière modification le 18 Mae 2018, à 08:54\nKemmoù diwezhañ degaset d'ar bajenn-mañ d'an 18 Mae 2018, da 08:54.


Pajenn:Le Gonidec - Bibl Santel pe Levr ar Skritur Sakr, eil levr.djvu/175 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/175\ngan̄d ann idolou éc’h eûz gréat ; ha té éc’h eûz tôstéet da zeisiou, hag éc’h eûz hastet amzer da vloavésiou ; râk-sé em eûz da rôet da zismégan̄s d’ar brôadou, ha da c’hoapérez d’ann holl vrôiou.\n5. Ar ré a zô tôst, hag ar ré a zô pell a drec’hô ac’hanod : té péhini a zô en em zaotret, a vézô brudet ha brâz da ziskar.\n6. Chétu holl brin̄sed Israel a zô en em harpet war hô bréac’h évit skuḻa goâd enn-od.\n7. Gwallet hô deûz enn-od tâd ha mamm, duet hô deûz enn da greiz ann diavésiad, glac’haret hô deûz enn-od ann emzivad hag ann in̄tan̄vez.\n8. Va zan̄tuar éc’h eûz disprizet, ha va deisiou sabbat éc’h eûz saotret.\n9. Labennérien a zô bét enn-od évit skuḻa ar goâd ; war ar ménésiou hô deûz débret enn-od ; gwallou hô deûz gréat enn da greiz.\n10. Mézégez hô zâd hô deûz dizôlôet enn-od ; saotr ar c’hrég enn hé misiou hô deûz vuéléet enn-od.\n11. Pép-hini anézhô en deûz gwallet grég hé nésa ; ann tâd-kaer en deûz gwallet gan̄d eur c’hadélez hé verc’h-kaer ; ar breûr en deûz gwallet enn-od hé c’hoar, merc’h hé dâd.\n12. Rôou hô deûz digéméret enn-od, évit skuḻa ar goâd ; eur gounid hag eur c’hampi direiz éc’h eûz digéméret ; hag éc’h eûz duet da nésa dré bizoni ; hag éc’h eûz va an̄kounac’héet, émé ann Aotrou Doué.\n13. Râk-sé chétu em eûz stoket va daouarn a-énep da bizoni, hag a-éneb ar goâd a zô bét skuḻet enn da greiz.\n14. Da galoun hag hî a hellô en em harpa, da zaouarn hag hî a hellô en em fougéa, enn deisiou a zigasinn d’id ? Mé eo ann Aotrou em eûz komzet, hag é rinn.\n15. Râk mé a skiñô ac’hanod é-touez ar brôadou, hag a wen̄tô ac’hanod é-kreiz ar boblou : hag é likiinn da éhana enn-od da hudurez.\n16. Ha mé a berc’henno ac’hanod dirag ar brôadou : ha té a wézô pénaoz eo mé ann Aotrou.\n18. Mâb dén, tî Israel a zô bét trôet évid-oun é kenn ; holl éz in̄t arem, ha stéan, hag houarn, ha ploum é-kreiz ar fornigel ; kenn arc’han̄t in̄t deûet.\n19. Râk-sé ével-henn é lavar ann Aotrou Doué : O véza ma oc’h bét trôet holl é kenn, râk-sé chétu hô strollinn holl é-kreiz Jéruzalem,\n20. Ével ma strolleur ann arc’han̄t, hag ann arem, hag ar stéan, hag ann houarn, hag ar ploum é-kreiz ar fornigel ; é chouézinn tân war-n-ézhô évid hô zeûzi ; ével-sé é strollinn ac’hanoc’h em frouden, hag em buanégez, hag é arzaôinn ; hag é teûzinn ac’hanoc’h.\n21. Ha mé hô strollô, hag a c’houézô war-n-hoc’h va frouden, hag é viot teûzet enn hé c’hreiz.\n22. Ével ma teûzeûr ann arc’han̄t é-kreiz ar fornigel, ével-sé é viot teûzet enn hé c’hreiz ; ha c’houi a wézô pénaoz eo mé ann Aotrou, p’am bézô skuḻet va frouden war-n-hoc’h.\n24. Mâb dén, lavar d’ézhô : Eunn douar dic’hlan oud, né két bét glépiet gan̄d ar glaô é deiz va frouden.\n25. Ar brofeded a zô bét dispac’het enn hé c’hreiz ; ével eul léon a iûd, hag a skrap hé breiz, hô deûz loun̄ket ann énéou ; madou brâz ha gôbrou hô deûz digéméret ; hé in̄tan̄vézet hô deûz paottet enn hé c’hreiz.\n26. Hé béleien hô deûz disprizet va lézen, ha saotret va zan̄tuar ; n’hô deûz két gréat a zishévélédigez étré eunn dra san̄tel hag eunn dra ne d-eo ket san̄tel : n’hô deûz két gwézet anaoud eunn dra dic’hlan dioud eunn dra glân ; distrôet hô deûz hô daoulagad diouc’h va deisiou sabbat, ha saotret é oann enn hé c’hreiz.\n27. Hé frin̄sed a ioa enn hé c’hreiz ével bleizi ô skrâpa eur preiz évit skuḻa goâd ; daré da golla ann énéou, ha da zastumi gounidou dré bizoni.\n28. Hé froféded a lékéa war-n-ézhô prî divesk ; hî a wélé traou gwân, hag a ziougané d’ézhô gévier, ô lavarout : Ével-henn é lavar ann Aotrou Doué ; pa n’en dôa két komzet ann Aotrou.\n29. Pobl ar vrô a zrouk-komzé bé-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/175&oldid=163119 »\nKemmoù diwezhañ degaset d'ar bajenn-mañ d'an 25 Mez 2020, da 15:42.


Pajenn:Juluen - An Ankelc her.djvu/45 - Wikimammenn\nPajenn:Juluen - An Ankelc her.djvu/45\ndalc’hmad da gaout penn d’e gudenn ; ha c’houi, ma mignon, hoc’h eus lezet ar furnez hag an onestiz a goste. Hirie e Bro Vreiz, e gwirione, e tilezer, a-grenn, giziou koz ha leun a furnez ar c’hendadou ; hag e pleger, vit an disteran tra, evel an dud dibenn, da holl skoueriou fall ar C’hallaoued. Ar giziou koz, ar giziou gwirion en eur goll ané hoc’h eus c’houi, ma mignon, kollet ho mez hag evet hoc’h onestiz, n’en deus ken evidoc’h nemet ar prizon.\nHa breman, arôk ma vo roet e varnedigez da glevet d’an den-man, c’houi holl, ma zud vat, e vank dac’h sevel ho torn ha toui, dirak ar groaz, e lârfet ar Wirione, ha netra nemet ar Wirione.\nHoll war eun dro (en eur zevel o dorn)\nYa, ni ’dou, dirak Doue, lâret ar Wirione, ha netra nemet ar Wirione !\nSetu aman, otrou, al lapin hag ar baner.\nMat ! Laket anê aman war an dôl.\n(D'al Lupik). Ha c’houi, Lupik, petra ’c’h eus da lâret breman, vit ’n em divec’hian ?\nAr Wirione, ôtrou « Juj » ha netra nemet ar Wirione ; hag eneb d’ar Wirione n’hall den mont, n’eus forz pegen kazus d’ei bean, evel ma lârec’h bremaïk dioustu. Met arabad eo kredi kement tra a glever, rak, evel ma ouzoc’h, dibaot eo ar Wirione ha stank ar gevier. Diwar ma muzellou-me, koulskoude, hini ’bet ne goueo hirie. Ha neuze, n’eo ket ar pez am eus da lâret ! Tri bloa ’so ec’h on evel mevel e ti Fanchonik, ha biskoaz tra n’he deus bet da rebech d’in… Gwir neo, e ti-man ec’h on bet n’oun ket ped gwech, met biskoaz n’on deut aman nemet da zigas da Vari Bikaouik ar pez he dije ezomm evit he c’hegin, ha netra ken. Gret an enklask a garfet, ne gavfet den e Lomikel da gaout kalz da lâret diwar ma fenn. Gret am eus ma dever betek breman, evel ma oa dleet d’in hen ober. Ha breman, ôtrou « juj », gret hoc’h hini. Met diwallet mat ! Barnerien ar bed-man n’int netra, nag o barnedigez kennebeut alïes. Diwallet mat ma ve hirie trec’h ar gaou d’ar Wirione ! Gwell eo eur gweled evit kant klevet, ha d’in da gredi biskoaz den n’en deus gwelet ac’hanon oc’h ober chao aman. Eur barner a zo, an O. Doue, sklêr e lagad ha hirr e weled ; hen hepken a oar penôs ’man kont\nAdtapet diwar « https://br.wikisource.org/w/index.php?title=Pajenn:Juluen_-_An_Ankelc_her.djvu/45&oldid=107701 »


Mother (kanaouenn gant John Lennon) - Wikipedia\nMother (kanaouenn gant John Lennon)\nMother a zo ur ganaouenn saoznek savet gant ar c'haner-sonaozer saoz John Lennon (1940-1980).\n4 Ar gerioù...\nLod eo Mother eus John Lennon/Plastic Ono Band, kentañ albom studio Lennon war-lerc'h ar prantad Beatles. Enrollet e voe an holl ganaouennoù anezhañ e studioioù Londrez adalek ar 26 a viz Gwengolo betek an 23 a viz Here 1970. Ouzhpenn Lennon o kanañ hag o c'hoari piano e kemeras perzh ar soner gitar-boud alaman Klaus Voormann (1938-) ha tabouliner kozh The Beatles Ringo Starr (1940-) enni.\nEmbannet e voe an albom d'an 11 a viz Kerzu a-raok na deuas e-maez, d'an 28 a viz Kerzu da-heul, ur bladennig o kinnig Mother war an tu A anezhi ha Why (kanet gant Yoko Ono, gwreg Lennon) war an tu B anezhi. Tra ma pad 5:30 doare an albom ne bad nemet 3:52 hini ar bladennig.\n9 Newcastle Road e Liverpool : talbenn an ti mard eas\nAlf ha Julia Lennon d'ober o annez kenkent ha dimezet.\nN'hall ket Yann selaouer ober anaoudegezh gant Mother evit ar wech kentañ hep bezañ fromet en abeg d'an estrevan ha d'ar gounnar a ro mouezh Lennon da santout. Kregiñ a ra ar ganaouenn gant ur c'hloc'h o seniñ ar c'hlaz kent bezañ kemeret e blas gant piano Lennon o seniñ an hevelep klotad, war ar memes lusk, a-hed an oberenn. Evit da ditl ar ganaouenn bezañ Mamm ez eo ouzh e dud — Alf (1912-1976) ha Julia (1914-1958) — emañ an oberour o komz evit gwir.\nUn nebeud mizioù a-raok en devoa savet ha kanet John Lennon ur ganaouenn all — Julia — hag a oa e vamm an danvez anezhi dija. Lod eo eus peder c'hanaouenn ha daou ugent an albom The Beatles (pe Albom gwenn c'hoazh) a voe embannet d'an 22 a viz Du 1968 ( Rouantelezh-Unanet).\nPetra bennak na oa ket gwall entanet he zad gant ar soñj-mañ e timezas Julia Stanley da Alfred Lennon d'an 3 a viz Kerzu 1938 ha buan a-walc'h ez eas da fall an tiegezh yaouank. Martolod diouzh e vicher ha debret-mat gant ar c'hoant da redek mor e tilezas Alf e wreg aliesoc'h-aliesañ. Ar pezh ne viras ket e c'hanas ur bugel dezhe — John Winston e anvioù-bihan — d'an 9 a viz Here 1940 e kêr-Liverpool ma oant o chom. Koant e oa chomet Julia ha dre ziouer a waz en he c'hichen ez eas da vevañ gant he fried kleiz John Dykins. D'ar mare-se eo e voe fiziet John vihan e Mary Elizabeth Stanley (1906-1991), unan eus c'hoarezed Julia. Ganti e voe desavet John Lennon diwar neuze ha n'eo ket souezh en dije maget santimantoù etre daou ouzh e dud.\nMervel a reas Julia d'ar 15 a viz Gouere 1958, goude bezañ bet stoket gant ur c'harr-tan kaset gant ur poliser mezv. E dad n'en devoe John Lennon tamm keloù ebet digantañ kent miz Ebrel... 1964.\nEchuiñ a ra ar ganaouenn gant ur c'halvadenn hag a ya da huchadenn c'hlac'harus tamm-ha-tamm : "Mama don't go Daddy come home" (Mammig n'ez ket kuit Tadig, deus d'ar gêr). Emichañs un eñvor eus an deiz ma voe goulennet gant ar paotrig dibab etre e dad hag e vamm, hag eñ c'hwec'h vloaz a-boan...\nMother eo kentañ kanaouenn an albom John Lennon/Plastic Ono Band a gloz gant My Mummy's Dead.\nGant ar personel m'eo Mother n'eo ket bet adkanet gant un aridennad a arzourien all. Menegiñ a c'haller koulskoude doare ar ganerez stadunanat Barbra Streisand (1942-) bet embannet e miz Eost 1971 en hec'h albom Barbra Joan Streisand.\nGant Christina Aguilera (1980-) e oa bet adkanet ivez da-geñver an albom Instant Karma: The Amnesty International Campaign to Save Darfur a oa deuet e-maez e miz Mezheven 2007 da skoazellañ an aozadur etrebroadel e-maez-gouarnamant Amnesty International da vare Brezel an Darfour.\n...war al lec'hienn MetroLyrics.\nMother war an albom John Lennon/Plastic Ono Band en e bezh.\nMother kanet gant Christina Aguilera.\nMother kanet gant Barbra Streisand.\n↑ E Stadoù-Unanet Amerika hepken.\n↑ N'eus ket eus ar c'hloc'h-mañ er ganaouenn embannet war ar bladennig.\n↑ Graet e veze Mimi Smith anezhi.\nAdtapet diwar « https://br.wikipedia.org/w/index.php?title=Mother_(kanaouenn_gant_John_Lennon)&oldid=1730567 »\nKemmoù diwezhañ degaset d'ar bajenn-mañ d'an 14 Kzu 2016, da 11:32.


La semaine sanglante - Wikipedia\nEvit implijoù all, gwelet Semaine sanglante (disheñvelout).\n"Sizhun ar Gwad" (e galleg "La Semaine sanglante") zo ur ganaouenn dispac'hel anezhi bet kompozet gant Jean-Baptiste Clément ha bet skrivet e 1871 e Pariz e-lec'h ma veze oc'h en em gannañ ha war don "Kanaouenn ar Beizanted" (e galleg "Chant des Paysans", graet gant Pierre Dupont).\nLakaet e vez ar gaoz, e-barzh ar ganaouenn-mañ, war lazhadeg Tud ar Gumun (e galleg: les communards) gant Tud-Versailhez (e galleg les Versaillais). "Tud-Versailhez" a oa an arme a-lezenn hag a responte da urzhioù gouarnamant reizh ar vro, renet gant Adolphe Thiers hag a oa e sez e Versailhez. Falc'het ez eus bet el lazhadeg-mañ degadoù a vilieroù a dud, en ur fuzuilhañ anezho hep na vefent barnet e mod ebet etre an 22 betek an 29 a viz Mae 1871 (war-dro 30 000). Al lazhadeg-mañ a vefe an hini vrasañ e holl istor Bariz, betek bezañ pell gwashoc'h evit hini Lazhadeg Sant-Berteleme a c'hoarvezas er bloavezh 1572 hag a zo anavezetoc'h gant an dud.\nSizhun ar Gwad a zo an darvoud moustrerezh hag a dorras Kumun Pariz.\nHervez doare, dre ma 'z eo neutreloc'h, gwelloc'h evit menegiñ, ha melkoniusoc'h ar ganaouenn Amzer ar c'herez (e galleg "Le Temps des cerises") (Daveoù a vank) ha dreist-holl dre ma 'z eo bravoc'h a-fet barzhoniezh, kement-se en deus graet e-seurt ma vefe anavezetoc’h gant an dud war bell amzer. Anavezetoc'h eo ar ganaouenn-mañ evit an den he deus he c'hompozet [daveennoù a vank]. Troet eo bet e meur a yezh: ruseg, roumaneg (« Cînd va veni cireşelor vreme »), sinaeg, hag all hag all.\nKanet eo bet ar ganaouenn gant meur a arzour ha meur a strollad, kavet e vo ganeoc'h al listennad amañ dindan:\nMarc Ogeret e 1969, hag adembannet war an albom CD "Tro-dro d'ar Gumun" (e galleg: Autour de la Commune) er bloavezh 1994, compilation, Florilège de la chanson populaire française, Disques Vogue.\nSerge Kerval e 1970.\nFrancesca Solleville e 1971, hag adembannet war an albom CD "Ar Gumun en ur ganañ" (e galleg: La Commune en chantant) er bloavezh 1988, Disc AZ.\nRosalie Dubois er bloavezh 1981.\nZap e 1989.\nMichèle Bernard e 1973 war Le temps des crises. L’histoire de France à travers les chansons,\nWar don Kanaouenn ar Beizanted gant Pierre Dupont.\nSizhunvezh ar gwad\nPaneve an toupinoù hag an archerien,\nNe weler war an hentoù ken,\nTud kozh o ouelañ atristet,\nIntañvezed ha minored.\nDourasenniñ ‘ra mizer Kêr Bariz\nAr re eürus a zo o krennañ,\nKuzulioù ‘r brezel ‘zo diouzh ar c’hiz,\nHag ar pavadoù ‘zo o tiwadañ.\nBralañ ‘ra ar mañchoù,\nUr fin ‘vo d’ar falldeizioù.\nHa diwallit ‘ta rak ar ravañch,\nPa stago ‘barzh ar beorien!\nKazetennoù an ez-prefeti\nAr flibisterien, an dud kollet ganto o fenn,\nAr re ‘n ‘m ga’et g’an avanturioù\nAr re ‘zo mat dezhe, ha c’hoazh an dekoreet\nTud ar yilc’hier ha kornioù ar straedoù\nKarourien merc’hed rebutet\nO neriñ evel ur bern gwennaennoù\nWar korfoù ar re drec’het.\nO trakañ, chadennañ, pe fuzuilhañ ‘vezer\nAn holl ‘vez paket dre-zegouezh.\nAr vamm da gichen he merc’h,\nAr bugel etre divrec’h ar gozhez.\nKastizoù ar banniel-ruz\n‘Vez erlec’hiet g’ar spouron\nHoll ampouilhed Bouges (diasur)\nMevelien ar rouaned hag an impalaerion (klotenn).\nHa setu-ni d’ar Jezuited\nD’ar Mac Mahon, d’an Dupanloup.\nKen e c’hlavo dour benniget,\nAr c’hefioù rastello madoù.\nKerkent ha warc’hoazh en ebatoù\nHa Sant-Eustach hag an Opera\nA zeuio da vezañ kevezerien evit an deizioù,\nHag e vo poblet ar bagnoù eta.\nA-benn arc’hoazh ar Manoñed, al Loreted\nHag intronezed ar fabourzhioù\nA wisko war o gouzougennoù\nChasepotoù ha taboulinoù\nLakaet ‘vo pep-tra d’an triliv,\nPladoù an deiz ha rubanoù,\nE-keit ha ma ‘vo fuzuilhet\nAn haroz Pandore hon c’hrouadurioù.\nWarc’hoazh tud ar Polis\nA vleunio arre war ar riblenn,\nLorc’h enno eus o stad a servis,\nHag o fistolenn en o c’herc’henn.\nDivara, dilabour hag hep arm,\nBez e vimp gouarnet\nGant toupinoù hag ar re jandarm,\nSabrerien-pobloù ha personed.\nAr bobl gant kolier ar vizer\nA vo rivet evit atav?\nBetek peur tud ar brezel\nA zalc’ho mat atav?\nBetek peur ar Santel a Glik\nA gredo de’i eh omp viloc’h evit chatal ?\nA-benn peur e teuio Republik\nAr Justis hag al Labour ?\n↑ Camille Pelletan (1880). La Semaine de mai. 396 p. .\nAdtapet diwar « https://br.wikipedia.org/w/index.php?title=La_semaine_sanglante&oldid=1867005 »\nKemmoù diwezhañ degaset d'ar bajenn-mañ d'an 3 Meu 2020, da 07:59.


An emvuhezskrid a zo ur skrid ma talc'h un den sevel ennañ un dibunadur eus ul lodenn eus e vuhez. A-wechoù e c'houlenn harp un den all ma n'eo ket asur war e stil pe e varregezh war ar skritur. Pa vez buhezskridoù a zo skrivet gant un den diwar-benn un all, an emvuhezskrid evel ma weler diouzh e gerdarzh (em + v/buhez + skrid) a dalvez evit ur buhezskrid savet gant un den diwar e benn dezhañ. Setu perak e rummataer an emvuhezskridoù dindan rummad lennegel ar buhezskridoù.\nConfessionnes Sant Eosten, eskop Hippona er Patrom:3de kantved a zo o fal, koulz ha didamallañ ha klask prouiñ e c'hell un den diroll mont da du ar relijion kristen.\nErfin e weler bremañ buhezskridoù a zo stumm ar romant dezhañ ken ne c'heller ket dilenn sklaer ar pezh a zo aparchant d'an emvuhezskriver hag ar pezh n'eo ket. Emvuhez-ha-faltaziskridoù a c'hell bezañ graet eus anezho.


Devezh gant ar re yaouank hag ar re gozh e Plouvorn - UBAPAR\nAr gevredigezh Idlys he deus aozet d’ar 4 a viz Here un abardaez tro-dro d’al liamm etre an dud muioc’h evit 60 vloaz hag ar vugale skoliataet er skolioù divyezh. Pal an abardevezh-se a zo krouiñ un darempred etre an daou boblañs-se ha sevel ur sikour evit labour-skol en brezhoneg ar vugale gant ar re gozh. An UBAPAR en deus buhezet an devezh-se gant Maëlle Ausias hag Enora Cabon.\nAr gevredigezh Ildys a labour gant an dud gozh. Lañset he deus ur raktress, anvet "Vas-y Gwenn ha Du : Devoir de Breton" evit sikour ar vugale evit ho deverioù skol. Setu un doare efficace evit ar vugale da dañva ha da vevañ gant blaz ar yezh ! Ar sistem-se a lak war-raok barregezhioù pep hini hag a zesk d’ar re yaouank ha d’ar re gozh d’em anavezout ha d’em gompren.\nD’ar Merc’her 4 a viz Here ez eus bet neuze un devezh evit krouiñ al liamm kentañ etre ar re gozh hag ar re yaouank. Ar c’hoari kentañ a oa sevel ur saos mari-gaezh ha basañ gwenn ar vioù. Da c’houde ez eus be ur c’hoari mimoù hag ur c’hoari dour. Evit echuiñ "trankilig" an devezh ez eus bet ur sonadeg deus Jakez Ar Borgn ’n eus lakaet ar vugale hag ar re gour da c’hoarzhiñ.\nAr re gozh mennet da sikour ar re yaouank a vo heuliet gant devezhioù aozet gant KLT evit kaozeal ha deskiñ doareoù da sikour ar vugale evit o deverioù. Ar raktres-se a zo oc’h em ziorroiñ e bro Karaez ha Brest.


Lizher da Dremor - arzhmael\nLizher da Dremor\n"Ar folklorach eo pezh a chom evel m'emañ hep emdreiñ. Un hengoun zo bev pa emdro (...) Betek ar brezel-bed kentaén e oa un hengoun pe un henvoaz ha war-lerc'h folklorach".\nRe wir eo ar pezh a skrivez aze! Ha setu ar pezh a glaskomp d'ober amañ: adkoulmañ gant an hengoun hag gant ar spered e veze awenet gantañ: spered kristen, spered a sklêrijenn, a wirionez hag a reizded, ur spered a veze treantet gantañ an disterañ tra danvezel, ha kement-se a vez gwelet er pezh a zo bet miret eus an amzer tremenet. An aergelc'h danvezel yac'h-se, war e dro, a vage ar Vretoned, en ur reiñ dezho spered ha kalon, evel ul liderezh santel. Ha dre ma oa kristen ar spered ma oa bet krouet ar bed-se gantañ, neuze an gwiskamant ivez a oa treantet gant ar Spered Santel. Kement a groazioù ha sinoù santel all a veze gwiadet ouzh ar gwiskament! Stummoù, plegoù ha livioù ar gwiskamant ivez a veze awenet.\nPa 'z eo aet ar spered hag ar galon war o diskar, ne oant ar dilhad nemet folklorac'h ken. Met war o zro, dre m'int kristen diouzh o stumm, e c'hellont skoazellañ da adperc'hennañ ur vuhez speredel, ur vuhez kristen. Setu ar pezh a glaskomp d'ober, diwar ar pezh a oa chomet betek ar brezel kentañ evit broioù zo. Mat ivez da adkavout ur gevredigezh na vefe ket na benn na lost, evit gellout dispakañ hor buhez.\nKoulskoude n'eus ket tu da adperc'hennañ doareoù kozh an hendadoù hep bezañ treantet gant an hevelep spered hag o roe o stumm d'an dilhad ha d'an tiez, d'an arrebeuri hag d'al listri, d'ar sonerezh ha d'ar yezh. Kenebeut all ne c'hellomp ket en em wiskañ pe cheñj zoken ar stumm anezho ma ne cheñjont ket hor buhez, mar kendalc'homp da vevañ evel barbared an XXIet kantved: setu pezh a c'hoarvezh gant "A l'aise Breizh" hag a ra forzh petra eus hon hengoun, pe meur a strollad sonerezh.\nHa setu, an darn vrasañ eus an emsaverion a fell dezho sevel ur Breizh na gant ar Spered Santel, na gant ar sevenadur hengounel kennebeut, met gant ur meskac'h spontus eus an diaoul, hag a zo peurgontrol d'ur sevenadur bev.\nZoken ma ne oa ket klok moarvat hon sevenadur, dre ma oa chomet war ar maezioù hepken, hep bezañ bet miret gant an tierned (estreget un darn eus an noblañs bihan), ne c'hellont ket ober hiziv hep chom stag outi, a-raok gellout ober traoù nevez. N'eus ket tu d'ober heptañ, ha n'eus ket tu d'en em wiskañ evel koboied Dallas ivez. Bez em eus ur breur a ra foutr gant ar gwiskamant evel ma oa bet douget a-raok diskar ar sevenadur, ha zoken ma c'hoarvezh dezhañ plegañ, o klask d'en em wiskañ eveldomp, gwelet e vez diouztu warnañ ez eus un dra a-dreuz, ur disparti etrezañ hag e wiskamant, evel ar plac'hed gwisket o vutuniñ diouzhtu goude o abadenn-zañsal.\nEvidon-me, em eus poan ivez a-wechoù gant hon gwiskamant amañ, dre m'en em gavan ken nul ha ken pell eus spered ha reizded hon hendadoù, m'en em gavan ket dellezek da zougen ur wiskamant ken dereat-se. Met gouzout a ouzon ivez ez eo dre chom fidel d'ar wiskamant broadel e c'hellan derc'hel uhel va fenn hag en em ginnig kreñvoc'h rak an enebour. Evel ar beleg gant e soutanenn.


Levr ar Furnez - Wikipedia\nLevr Furnez Salaun (Codes Gigas), dornskrid eus an XIIIvet kantved eus manati Podlazice, miret e Levraoueg Vroadel Sveden\nBet eo bet skrivet al levr er c'hantved diwezhañ KJK, war-dro ar bloaz 50 gant ur Yuzev o chom en Egipt, moarvat en Aleksandria. Skrivet eo bet e gresianeg hag anavezet mat eo ar yezh-se gant an oberour. Anvet eo bet "Furnez Salaun" e Bibl ar Seikont. Boaziet oa furien Israel da lakaat war anv ar roue brudet an holl skridoù a furnez (da skouer ar C'hrennlavarioù, Levr ar Prezeger).\n- Ar pennadoù 1-6 a ziskouez tonkadur an den hervez Doue : disheñvel-mik eo hent ar re fur diouzh hini ar re fallakr. N'eus netra da c'hortoz evit ar vuhez da zont, nemet ha heuliet e vee bremañ hent ar furnez.\n(br)Troidigezh An Tour-Tan, levrenn 4, pp 127-128\n(fr)La Bible de Jerusalemn, Cerf, embannadur 1998, pp 1133-1335\nAdtapet diwar « https://br.wikipedia.org/w/index.php?title=Levr_ar_Furnez&oldid=1855264 »


Jamie Mc Menemy - Wikipedia\nJamie McMenemy a zo doujet evel c'haner engounel eus Bro-Skos, hivez evit bezañ heuliet hag aozet gant ar bouzouki. ganet eo e-barzh an ergelec'h iwerzhonad glasgow. E-pad e studioù arzhoù e glasgow, e grog da c'hoari e-barzh meur a strolladoù engounel araok c'hoazh bezañ soner a vicher e-barzh ar strollad brudet Battlefield Band en 1976, e-kerzh un droiad, e dizolo vreizh, hag en em stall enno e 1979. E 1981 e enrol ur bladenn e unan hag krouiñ a ra Kornog.\nPa e paouez ar strollad e 1987, tapout a ra amzer vak, hag goude, abaoe 1993, kemer a ra perzh e-barzh ar sonerezh engounel, e unan pe a stroll (Taxi Mauve, Orion) hag e strolladigoù gant Jean-Luc Thomas (fleüt-dreuz e koad), Marc Pollier (uilleann pipes), hag ar sonerien all eus Kornog.\nKenlabouret en deus en deus nevezh 'zo da enrolañ ar barzh ha kaner brudet Kabyle, Lounis Aït Menguellet, da c'houde hini e mab, Djaffar Aït Menguellet.\nAdtapet diwar « https://br.wikipedia.org/w/index.php?title=Jamie_Mc_Menemy&oldid=1629725 »\nKemmoù diwezhañ degaset d'ar bajenn-mañ d'an 22 Meu 2015, da 16:58.


Eil Kroaziadeg - Wikipedia\nPassage Outremer gant Jean Colombe ha Sébastien Momerot\nAn eil kroaziadeg (1147–1150) a oa ar groaziadeg a heulias an hini kentañ, aet eus Europa. An eil kroaziadeg a oa bet loc'het da-heul diskar Kontelezh Edessa e 1144 dindan tagadennoù an Durked. Ar gontelezh a oa bet savet e-pad ar c'hentañ kroaziadeg (1096–1099) gant ar roue Baldwin Iañ eus Jerusalem e 1098. Daoust ma oa ar stad latin kentañ savet, e voe ivez an hini gentañ o kouezhañ koulskoude.\nAn eil kroaziadeg a voe galvet gant ar pab Ujan III hag e oa ar c'hentañ kroaziadeg renet gant ar rouaned europat, da lâret eo Loeiz VII a vro-C'hall ha Konrad III Alamagn, gant harp meur a zenjentil en Europa a-bezh. Pep arme he devoa kerzhet distrollet o-unan. War-lerc'h treuziñ an tiriad bizantat en Anatolia e oa bet trec'het an div arme gant an Durked Seljuk. Hervez ar vammenn bennañ skrivet gant Odo Deuil ha mammennoù eus kristenien sirian e voe klasket tarvañ ar groaziadeg gant an impalaer Bizantion Manuel Iañ Komnenos, en Anatolia pergen, e-lec'h ma klaskas lakaat an Durked d'argadiñ anezho. Loeiz ha Konrad a zegouezhas e Jeruzalem ha kemer a rejont perzh en argad e Damask e 1148. Ar groaziadeg d'ar Reter a voe c'hwitet gant ar groazidi, hag un trec'h da vat e voe evit ar Vuzulmaned. Sur a-walc'h ez eus bet ul levezon vras gant an darvoud-se war ziskar Jeruzalem ha lakaat a reas krogiñ an Trede Kroaziadeg e fin an XIIvet kantved.\nAn trec'h nemetañ en eil kroazadeg zo bet graet gant 13 000 kroaziad (Flamank, Frizian, Norman, Saoz, Skosad, hag Alaman) e 1147. Kemer a rejont Lisbon digant ar vorianed en ur veajiñ etre Bro-Saoz hag an Douar Santel o harpañ an arme portugalat.\nAdtapet diwar « https://br.wikipedia.org/w/index.php?title=Eil_Kroaziadeg&oldid=1906617 »\nIstor Bro-C'hall en XIIvet kantved\nKemmoù diwezhañ degaset d'ar bajenn-mañ d'an 12 Gou 2021, da 06:52.